SA CASURECO 1: GM Alsisto andam sabatonan mga libel, cyber libel case\n‘‘Sa deretso lang, sa tama sana, dagos an laban’’. Ini an mga pahayag ni General Manager Ana Sylvia M. Alsisto kan Camarines Sur I Electric Cooperative (Casureco I) sa entrevista kan Bicol Mail kasunod kan saiyang kumfirmasyon na tolong casong libel asin cyber libel an saiyang inaatubang na sinangat sa saiya kan 2019.\nNaging ugat kan inaatubang na mga caso huli kan pagcontra na magtaong campaign contributions an mga cooperativa nin electricidad na an cuarta hale sa miembros-consumedores para sa candidatong PHILRECA party-list.\nSi Alsisto nagsangat caso sa Presidential Anti-Corruption Commission (PACC) base sa pag-aprubar ni Masongsong kan ‘‘illegal contributions’’ na pinaboran kan Malacañan an saiyang reclamo sagcod na sinipa ni Presidente Rodrigo Duterte bilang NEA administrator huli sa kurapsyon na pig-anunciar pa sa national television.\nSa counter affidavit ni Masongsong an paliwanag kaini, dai niya inaprubaran an resolusyon kan mga cooperativa nin electricidad nganing magtaong campaign contributions sa party-list envez an kasimbagan kaini ‘‘I did not approve. I just interposed no objection’’.\nAlagad sa tahaw kan saiyang ginigibong preparasyon para sa caravan kan onseng cooperativa nin electricidad sa Bicol sa nakatalaan na regional caravan para sa Noviembre 20, biglang nakarecibe siya nin inpormasyon kan Viernes na hapon, Noviembre 19 hale sa corte sa Ciudad nin Quezon na igwang iseserbing mandamiento de aresto sa saiya.\nSinabi kaini, na insigida siya nag-andam kan P30,000 nganing makabayad tolos nin ‘‘bail bond’’ sagcod na voluntad nagpasiring sa Municipal Police Station kan Libmanan, Camarines Sur nganing ipaisi na ‘‘nag-post’’ na siya nin piyansya asin dai nagdudulag na atubangon an caso.\nKun dai na-asikaso bago mag-alas 5:00 nin hapon (Noviembre 19) ‘‘dai ko makaka-participar sa caravan kan Sabado’’, sabi pa ni Alsisto.\nAn casong libel asin cyber libel sinangat ni Masongsong sa corte sa Ciudad nin Quezon contra sa GM kan Casureco I huli kan saiyang enot na sinangat na reclamo laban sa dating NEA administrator sa Presidential Anti-Corruption Commission (PACC) asin sinipa sa puesto ni Duterte na saiyang pig-anunciar kan Agosto 21, 2021.\nSinabi pa ni Alsisto enot na nagsangat sa saiya kan kaparejong caso iyo si PHILRECA party list Congressman Presley de Jesus sa saiyang provincia kan Isabela.\nAlagad si ika-tolong caso sa Ciudad nin Quezon, binasura na kan fiscalia.\nKinasohan siya kan dating NEA administrator huli sa alegasyon na kaputikan an pinaluwas na bareta kan Bicol Mail kan 2019 hale sa ginibong press conference kan GM asin mga opisyales kan cooperativa.\nNaprubaran an saiyang reclamo sa PACC na dagos nang hinale sa posisyon sa NEA.\nSA CARAVAN VS PRIVATIZATION\nMaabot sa 80 mga vehiculo an nagparticipar sa saindang caravan kan Sabado, Noviembre 20, 2021 na may tema ‘‘Labanan Bicol Light and Power Corporation (BLPC) hale sa onseng mga cooperativa nin electricidad sa anom na provincia kan Kabikolan.\nNakasulot nin itum na T-shirt na saindang pigkukurawan na labanan an BLPC asin ibasura an house bill 4437 asin rekomendasyon ni Senador Grace Poe sa senado na aprubaran na an bill nganing matawan nin franquicia an BLPC.\nDigdi sa Camarines Sur nagpuon sa banwaan nin Milaor, Ciudad nin Naga, Pili, Camarines Sur sagcod na naglibot an Caravan sa mga banwaan kan Rinconada area na coverage area kan Casureco III.\nAn protesta suportado kan ribo-ribong miembros-consumedores sa Rinconada district.\nBako lang sa Camarines Sur maging sa Albay asin iba pang provincia kabale sa nagparticipar.\nAn Bicol Electric Cooperative Association nagpaluwas nang resolusyon na nagkukundenar sa rekomendasyon ni Senador Poe nganing aprubaran an bill sa franquicia kan BLPC.\nAn Casureco III hale sa ‘‘ailing cooperative’’ alagad sa pagpadalagan kan Task Force Rinconada sa paagi ni Alsisto bilang chairman napakarhay an manijamiento sagcod na pigdeclara kan NEA komo double ‘‘AA’’ categorization.(dpa)


Nagtukdo si Jesus Manungod sa Kapakumbabaan kan Ultimong Paskuwa | Buhay ni Jesus\nNAGKAKAN SI JESUS KAN SAIYANG ULTIMONG PASKUWA KAIBA AN MGA APOSTOL\nNAGTUKDO SIYA NIN SARONG LEKSIYON PAAGI SA PAGHUGAS KAN MGA BITIS KAN MGA APOSTOL\nPinainot na ni Jesus si Pedro asin Juan sa Jerusalem para mag-andam sa Paskuwa. Dai nahaloy, paduman na man si Jesus kaiba an sampulo pang apostol. Palubog na an aldaw kan sinda pababa hali sa Bukid nin mga Olibo. Bago kan pagkabuhay liwat ni Jesus, ini na an huring pagkakataon na matatanaw niya an kapalibutan hali digdi mantang aldaw pa.\nDai nahaloy, nasa siyudad na sinda asin nagduman sa harong na pagseselebraran ninda kan Paskuwa. Nagsakat sinda sa hagyan na pasiring sa dakulang kuwarto sa itaas. Nanumpungan ninda na andam na an gabos para sa pamanggihan. Hinahalat-halat ni Jesus an okasyon na ini, ta sinabi niya: “Pighahalat ko nanggad an Paskuwang ini, tanganing makaiba ko kamong magkakan bago mangyari an sakuyang pagsakit.”—Lucas 22:15.\nDakul na taon bago kaini, pinunan an pagpasa nin mga kopa nin arak pag Paskuwa. Kan maitao ki Jesus an sarong kopa, nagpasalamat siya sa Diyos asin nagsabi: “Inumon nindo ini asin ipasa nindo sa kada saro, huli ta sinasabi ko sa saindo, puon ngunyan, dai na ako mainom nin inumon na hali sa ubas sagkod na dumatong an Kahadian nin Diyos.” (Lucas 22:17, 18) Harani na an kagadanan niya.\nKan nagkakakan sinda kan pamanggihan kan Paskuwa, may pambihirang nangyari. Nagtindog si Jesus, naghuba nin pang-ibabaw na mga bado, asin nagkua nin tuwalya. Linagan niya nin tubig an sarong planggana. Sa parati, sinisigurado nin kag-imbitar na mahugasan an mga bitis kan mga bisita, na posibleng ipinapagibo sa suruguon. (Lucas 7:44) Kan okasyon na ini mayong kag-imbitar, kaya si Jesus na mismo an naggibo kaini para sa kada saro sa sainda. Puwede kutanang nagsadiring buot an siisay man sa mga apostol, pero mayo ni saro an naggibo kaiyan. Huli daw iyan sa nakaaging diriskusyunan ninda kun siisay an pinakaurog sa sainda? Ano man an dahilan, napasupog sinda ta si Jesus pa lugod an mahugas kan mga bitis ninda.\nPagrani ni Jesus ki Pedro, nagkontra ini: “Dai nanggad ako matugot na hugasan mo an mga bitis ko.” Nagsimbag si Jesus: “Sagkod na dai taka hugasan, bako kang angay na magin kaibanan ko.” Nagsabi si Pedro kan nasa buot niya: “Kagurangnan, bako lang mga bitis ko an hugasan mo, kundi pati an mga kamot ko asin an payo ko.” Siguradong nagngalas siya kan magsimbag si Jesus: “An siisay man na nagkarigos mayo na nin iba pang kaipuhan na hugasan kundi an mga bitis niya sana, huli ta lubos na siyang malinig. Asin kamo mga malinig na, pero bako kamo gabos.”—Juan 13:8-10.\nHinugasan ni Jesus an mga bitis kan gabos na 12, pati na an mga bitis ni Judas Iscariote. Pagkasulot niya kan pang-ibabaw na mga bado asin pakatukaw giraray sa may lamesa, naghapot siya: “Nasasabutan nindo an ginibo ko sa saindo? Inaapod nindo akong ‘Paratukdo’ saka ‘Kagurangnan,’ asin tama an pag-apod nindong iyan. Kaya kun ako ngani, na Kagurangnan asin Paratukdo, naghugas kan mga bitis nindo, dapat man nindong hugasan an mga bitis kan lambang saro. Huli ta nagtao ako sa saindo nin arugan, tanganing kun ano an ginibo ko sa saindo, iyo man dapat an gibuhon nindo. Sinisigurado ko nanggad sa saindo, an uripon bakong mas urog sa saiyang kagurangnan, asin an isinugo bako man mas urog sa nagsugo sa saiya. Kun aram nindo an mga bagay na ini, maugma kamo kun ginigibo nindo iyan.”—Juan 13:12-17.\nMagayon na leksiyon nanggad sa mapakumbabang paglilingkod! Dai dapat pagmaigutan kan mga parasunod ni Jesus na magin an pinakaurog, na iniisip na importante sinda asin dapat paglingkudan. Imbes, dapat nindang sunudon an halimbawa ni Jesus, bakong paagi sa ano man na ritwal na paghugas nin mga bitis, kundi paagi sa pagigin andam na maglingkod na may kapakumbabaan na dai nin ipinapaurog.\nDurante kan pamanggihan kan Paskuwa, ano an sinabi ni Jesus sa mga apostol na nagpaparisa na harani na an saiyang kagadanan?\nTaano ta pambihira na hinugasan ni Jesus an mga bitis kan mga apostol?\nKan hugasan ni Jesus an mga bitis kan mga apostol, na sarong hamak na gibuhon, ano an itinukdo niya?\nAno an itinukdo ni Jesus ki Pedro kun dapit sa pagpapatawad? Paano ipinahiling ni Jesus na talagang pinatawad na niya si Pedro?


SA RANGAS RIVER MINI HYDRO POWER PROJECT: Planta harayo sa Mt. Isarog\nMamumugtak sa luwas kan Mt. Isarog Natural Park (MINP) an power house kan Rangas River Mini Hydro Power Project na igwang distansya nin hasta dos kilometros sa protected area alagad an gagamiton iyo an nagbubulos na tubig sa bukid na bubugtakan nin weir o ulang nganing maglaog sa dakulang tubo na maderetso sa turbina nganing mag-ikot ini asin maproducer nin 1.5 megawatts na corriente na ipapabakal sa baratong presyo sa Camarines Sur IV Electric Cooperative (Casureco IV).\n‘’Bako ining destructive sa Mt. Isarog mientras na an icoconstruhir na power house nasa puro kan bukid na may rayo nin hasta sa dos kilometros na binakal sa pribadong maysadiri nin mga lote na may hiwas nin 1.2 hektarya na may mga tax declaration’’.\nIni an mga paliwanag sa Bicol Mail ni Jose Ilagan, presidente kan Clean and Green Energy Solutions Inc. na maconstruhir kan mini hydro sa Brgy. San Pedro, Goa, Camarines Sur na gagastosan nin P200 milyon.\nAn junta directiva kan Metropolitan Naga Water District (MNWD) asin iba pang sektores nagpaluwas kan saindang position paper na nacocontra sa mini hydro sa dahilan na madedestroso an bukid mantang an proyecto yaon sa laog kan protected area asin prohibido ini base sa Republic Act 7586 na mas midmid sa National Integrated Protected Areas System (NIPAS) of 1992.\nSA NIPAS LAW\nSa isyu na prohibido sa NIPAS law alagad an katuyohan kaini iyo an development project, yaon an Department of Environment and Natural Resources, Protected Area Management Bureau (PAMB), dai ulangon an\nano man na progreso sa sarong lugar alagad i-regulate iyan base sa mga reglamento, kun igwa man na negativong lado resolveran asin ipaliwanag an proyecto na dakul an mga inagihan na proceso sa DENR asin PAMB na naghahanap nin medyos kun pano siyang tama sa mga reglamento asin madagos an dakulang proyecto asin malinaw na mayong pagbalga sa RA 7586 mantang harayo an ibubugtak na power house sa Mt. isarog, sabi pa ni Ilagan.\nIgwa na sindang Environmental Compliance Certificate (ECC) na pig-isyu kan DENR na limang taon na an nakakaagi alagad nagpaso na asin liwat sindang nagpoproceso kan papeles sa agencia nganing makakuang bagong ECC.\nKaparejo man kan Bicol Mini Hydro sa Brgy. Panicuason, Ciudad nin Naga an proyecto sa Goa, CamSur na base sa saindang feasibility study pueding maglawig an buhay kaini sagcod sa cincuenta años.\nSinabi pa ni Ilagan na an saindang compaña igwa nang kabatiran sa sinambit na proyecto mala ngani igwa na sinda duwang mini hydro sa Mindoro na nagpoproducer nin 2 asin 3 megawatts asin matatapos na an kaparejong proyecto sa saro pang lugar sa Mindoro na maproducer nin sampulong megawatts.\nRENEWABLE ENERGY PROGRAMA KAN GOBIERNO\nAn renewable energy saro sa mga programa kan gobierno sa pag-engkaminar sa pribadong sektor nganing dai na maka-contribuir pa nin problema sa global warming mientras na dai ini makakaraot sa kapalibotan.\nAn watershed sa laog kan Bukid Isarog garo man sana sarong plang-gana na pag-naguuran iyo an nagsasalod kan tubig uran asin si canal pababa na iyo an Rangas river kaya dagos-dagos na may tubig. Kun panahon na dai aro-aldaw an pag-uran alagad dagos-dagos an salog, igwang mga kahoy sa watershed na iyo an nagpupugol kan tubig.\nDigdi maheheling na an mini hydro mahalaga huli ta dai nahahalian tubig, yaon an kagayonan kan kahoy sa watershed. Huli kaini, kamawotan kan Clean and Green Solutions Inc. na dagdagan an reforestation nganing macierto na dagos-dagos an tubig, sabi pa.\nCORRIENTE GIKAN SA MINI HYDRO PERMANENTE AN PRESYO\nIgwa na sindang kasundoan sa Casureco IV na iyo an mabakal kan mapoproducer na enerhia sa mas baratong presyo na nagcacantidad nin P5.89 alagad ano man na presyo kaipuhan pang rikisahon kan Energy Regulatory Commission (ERC).\nSinabi pa kan compaña na mas estable an presyo kan corriente kun gikan sa mini-hydro huli ta dai nag-dedefende sa mga imported fuel, diesel asin oring na an afecto kaini nagkakaigwang mga paglangkaw kan presyo nin corriente.\nSaindang pighalimbawa an Hanopol Hydro sa provincia nin Bohol puon pa kan 1992 padagos na estable an saindang pagpabakal nin corriente sa presyong P2.10 mientras na si ibang compaña na nag-uusar nin imported fuel nag-aabot sa P4.50 hasta P4.80.\nAn dahilan kaini, an tubig gikan sa bukid dai ninda binabakal na iyo man an iimplementar kan compana an permanenteng tarifa sa Partido area.\nDinagdag pa kan compaña na sa isyu sa mapuputol nindang 77 mga kahoy, pighahanapan nindang paagi na mabawasan ini alagad an karibay kaini iyo an sangatos na puon nin kahoy na saindang itatanum.\nSaindang pigcierto na mayong mangyayaring pagraot sa kapalibotan mientras na kaipuhan ngani ninda an watershed sa multi million pesos na proyecto.\nBENEPISYO SA COMUNIDAD\nOn por cientong special tax kan saindang ingreso; Pagpakarhay kan access road sa ibaba kan Bukid Isarog; magkakaigwa nin lokal na empleayo sa mga taga Goa, CamSur sa icoconstruir na planta sagcod sa operasyon kaini; mga livelihood sa indigenous communities sa saindang programa sa watershed preservation, mabugtak nin brgy. multi purpose hall asin iba pang programa pang kabuhayan; mahuros an singil sa tarifa sa corriente asin makakasuplay tolos nin corriente sa panahon nin mga calamidad. (DPA)


SA KAWARAN SANITARY LANDFILL Naga, pinatanidan na\nkan Ombudsman, DENR An Ciudad nin Naga saro na sa pinatanidan kan Ombudsman asin kan Department of Environment and Natural Resources (DENR) na dapat iimplementar na an Republic Act No. 9003 (Ecological Solid Waste Management Act of 2000) nganing dai makabale sa mga listahan kan lokal na gobierno na masasangatan nin caso an oficiales lokal kun padagos na magmamantenir kan illegal dumpsite. Kan magrecibe an City Hall nin onra sa Ombudsman bilang Blue Certification Level l kan nakaaging Diciembre 13, nagpasabot na sa sainda na dapat magcomple na sa RA 9003, sabi ni Alcalde John Bongat. An isyung ini pinaabot kan jefe ejecutivo sa Sangguniang Panlungsod kan siya magtaram sa sesyon regular kan Martes, Enero 24 kan magpresentar an Technical Working Group kan resulta kan saindang pag-aadal sa ibubugtak na Sanitary Landfill sa Barangay San Isidro. Bako lang pamayo kan ciudad an pueding sangatan nin caso envez kadamay man an miembros kan SP kun magpalyar na iimplementar an RA 9003, sabi pa. Sa entrevista man ki Engr. Joel Martin, pamayo kan Solid Waste Management Office (SWMO) kan ciudad saiyang kinumfirmar na si mismo si Regional Director Roberto Sheen kan DENR Bikol nagpatanid na sa saiya na dapat magcomple na an ciudad sa pagbugtak nin Sanitary Landfill nganing dai macasohan an City Hall sa pagsinutil sa acta republica. Alagad sinabi kan SWMO na dai paman makagibo nin aksyon an DENR asin Ombudsman sa ciudad mientras na padagos na an ginibong proceso kan City Hall nganing marealisar na an proyecto. Sinabi ni Bise Alcalde Nelson Legacion, pamayo kan SP na an orolay sa SLF pinunan sa sangguniang kan Junio 2016 mientras na an Technical Working Group nagpuon sa pag-adal kan propuestong SLF kan Septiembre 2016 asin sa sesyon kan Enero 24, nagpepresentar pa sana an TWG kan saindang ginibong feasibility study. An Balatas dumpsite, ma-cincueta anos, aprobado na kan ciudad an partial closure kan cuatro hectarya na hiwas kan bagsakan nin basura kan ciudad na pigtagamahan na nin fondo mientras na nasa proceso na sa pagmukna kan SLF sa Barangay San Isidro. Si Director Sheen, enot nang nakuanan nin entrevista kan Bicol Mail kan Octubre 2016 asin saiyang kinumfirmar na limang mga banwaan sa Albay an nag-aatubang na sa investigacion kan Ombudsman Environmental Team (OET) huli kan padagos na pagmantenir kan illegal dumpsites. An oficiales lokal kan Camalig, Guinobatan, Tiwi, Daraga, Polangui asin Ciuad nin Tabaco iyo envueltong LGUs nag-atubang sa ginibong clarificatory hearings na pigconducir sa Ciudad nin Legaspi. An fact finding investigation kinundocir parte kan campaña nacional nganing macierto na na-iimplementar an RA 9003. Sinabi pa na kan Mayo 2016, an Ombudsman Environmental Team napacandadohan an tolong mga open dumpsites sa mga municipalidades kan Hindang asin Bato sa Leyte, asin municipio kan Catarman, Northern Samar. Mandato sa OET pinamamayohan ni Deputy Ombudsman for Luzon Gerald Mosquera na iyo an mag-investigar sa mga sinangat na reclamo contra sa arin man na oficiales lokal asin environmental protection official, sagcod na mag-recomendar nin iimponer na penalidad o pagsangat nin caso criminal. Gobierno nacional dai\nmakahagad foreign aid Dai na maglaom an mga alcalde sa rehiyon Bikol na tinamaan kan super typhoon ‘Nina’ na matatabangan sinda kan gobierno nacional na mahagadan nin ayuda para sa rinibong victima nin calamidad envez an mga lokal na gobierno na sana an directang maghagad nin foreign aid. Ini an tinawan duon sa mga pahayag ni Bise Presidente Leni Robredo sa ginibong press conference sa sarong hotel sa Ciudad nin Naga matapos kan saiyang miting sa sampulong mga alcalde na enterong piglaila nin bagyo an saindang lugar. Nagpapadagos na an mga ginigibong rehabilitasyon na hale sa fondo lokal asin donasyon gikan sa pribadong sector alagad kaipuhan an dugang na fondo gikan sa foreign assistance nganing makabangon an mga victima kan nakaaging calamidad, sabi pa kan bise presidente. Matapos maglamasa si ‘Nina’ sa mga provincia kan Catantuanes, Albay asin Camarines Sur an ika-duwang pamayo kan nacion sa paagi kan pig-organisar na Tindog Bikol nagkalap nin mga ayuda gikan sa pribadong sector nganing matawan tolos nin relief goods an mga afectadong familia. Saiya pang pig-osipon na nakipag-olay na siya sa oficiales kan United Nations Development Program (UNDP) asin European Union (EU), alagad an sabi kaipuhan maghagad tabang iyo an govierno nacional sa UNDP asin EU envez hinahagad niya na an mga LGUs na sana an directang maghagad nin ayuda sa saindang agencia. Sinabi pa ni Robredo mientras na bukas an agencias kan EU asin UNDP na magtao nin asistencia pinaabot niya ini sa mga alcalde na sinda na sana an directang maghagad nin tabang. Magigirumduman matapos kan super typhoon ‘Yolanda’ sa Ciudad nin Tacloban an USA asin iba pang foreign aid agencies marikas si pagpadara nin ayuda sa mga victima kan calamidad alagad digdi sa Bikol dai pa nakakarecibe nin tabang gikan sa ibang nacion. An Estados Unidos asin an EU parating tinatabuga ni Presidente Rodrigo Duterte sagcod na sinasabihan na dai kaipuhan an ano man na ayuda. Pigtutubodan kan ibang sector na iyo na ini an efecto kan liderato ni Duterte na mahelig makipag-iwal sa ibang mga nacion. Si Alcalde Margie Aguinillo kan Buhi, Camarines Sur na nagrepresentar kan sampulong mga jefe ejecutivo na iyo an pinaka-grabing na-afectaran kan bagyo an saindang banwaan, kaibanan ni VP Robredo kan mag-atubang sa press conference, nagsabi na an problema sa burokrasya saro sa nakaka-abala na maparikas an rehabilitasyon. Sinabi pa kaini, na mayo na sindang problema sa relief goods envez kaipuhan iyo an tabang nganing mapatindog an nagkagarabang harong. An sampulong mga banwaan sa Bikol na iyo an enterong nagulpi kan nakaaging calamidad iyo an Bato, Baras, asin San Andres sa Catanduanes, Tiwi sa provincia nin Albay asin Buhi, Pili, Sagnay, Bula, Ocampo asin Pasacao sa Camarines Sur. (DPA) Sinabi pa ni Robredo na an saindang ginibong consultasyon sa mga alcalde nganing matabangan sa rehabilitasyon an saindang banwaan na presente man iyo an mga representante gikan sa Department of Agriculture, DSWD, Office of Civil Defense, DepEd, Philippine Coconut Authority, asin DTI. An DSWD nakatalaan man magtaong P5 mil bilang shelter assistance sa mga familia na nawaran nin harong alagad itatao sa bulan pa nin Febrero mientras an iba pang agencia nagtaong listahan nin documentos sa mga alcalde na dapat iproceso nganing matawan nin asistencia. Sanitary landfill dai kabale\nsa 2017 annual budget Dawa kabale na an Ciudad nin Naga sa mga billionaire city alagad kinakaipuhan mag-utang sa bangko an lokal na gobierno nganing matostosan nin milyones pesos na fondo an pagbugtak nin sanitary landfill mientras na dai kaayon ini sa P1.1 bilyon na 2017 annual budget. Ini an piglinaw ni Alcalde John Bongat kasunod kan naging mainit na discusyon sa sesyon regular kan Martes, Enero 24 sa Sangguniang Panlungsod sa pagcuestion ni Consejal Mila Raquid-Arroyo kun tano ta kaipuhan pang mag-utang an City Hall envez na dapat kuanon na sa sadiring fondo. ‘Kaipuhan hale na sa local na fondo envez na mag-utang sa bangko mientras na igwa pa nganing binabayadan an ciudad sa inutang sa pagpaconstruhir kan JMR Coliseum’, sabi pa Alagad sinabi kan jefe ejecutivo kun ibinale kan SP sa 2017 annual budget an dakulang cantidad na gagamiton sa SLF dai na kuta kaipuhan mag-utang sa bangko. An jefe ejecutivo naging bisita kan SP sa sesyon nganing makatabang sa paglinaw sa plano kan proyecto na kaipuhan nang marealisar mantang puponan na an partial closure kan Balatas dumpsite. Sa sinambit na sesyon an Technical Working Group (TWG) na pinamamayohan ni City Planning Officer Willy Prilles, saiyang nang pigpresentar sa SP an ginibong feasibility study sa ibubugtak sa Sanitary Landfill sa Barangay San Isidro na kun haen duwang option an saiyang pigpresentar. An Option A – para sa tolong hectaryang lote na gagastosan nin P203 milyon alagad magagamit na aponan basura sa laog sana nin 2.8 taon mantang an Option B – para sa 4.85 hectaryang lote na kaipuhan an mas dakulang fondo na nagcacantidad nin P243 milyon asin magagamit na tambakan basura sa laog nin 5.14 taon. Alagad dakul na mga kahapotan sa TWG an miembros kan SP arog ninda Consejales Arroyo, Jun Lavadia, Salvador Del Castillo asin Gregoria Abonal na hinahanapan nin tamang kasimbagan na kabale na digdi kun saen ibubugtak an propuestontg waste to energy mantang maeenot an SLF. Naging mainit na an discusyon sagcod na nagkasurondo an SP na magtalaan nin special session ngonian na aldaw na an agenda nakatutok sana sa SLF. Si Bise Alcalde Nelson Legacion, pamayo kan SP nagsabi na naglalaom siya na matatapos man giraray an discusyon nganing maresolveran na an na-aabalang proyecto sa basurahan. Kun dai matapos sa sesyon ngonian na aldaw liwat matalaan sinda nin special session para sana sa sinambit na isyu. 63% kan residentes sa BJMP\nmay mga caso sa droga An Bureau of Jail Management and Penology (BJMP) sa Barangay Del Rosario, Ciudad nin Naga na igwang capacidad para sa 120 residente alagad 63 por ciento kan 501 residentes digdi nag-aatubang nin caso sa ilegal na droga. Igwang kagabsan na trecientos veinte (320) residentes mga caso sa ilegal na droga an saindang inaatubang alagad nagparadugang si numero sa caso kasunod kan piglansar na guierra sa droga kan administrasyon ni Duterte. Si JO2 Robert Nanale, parataram kan BJMP Naga nagsabi na cada dormitoryo igwang cuarentang residentes na saindang pigkakanigo sa doceng dormitory na consideradong haloag pa kun itatampad sa mga district jail sa Manila. Base sa listahan sa Provincial Prosecutors Office kan Camarines Sur nagparalangkaw si caso sa ilegal na droga puon kan Junio 2016 hasta Diciembre 31, 2016 sa tahaw kan mahiwas na mga operasyon kan PNP sa mga envuelto sa droga na nagkaka-darakop sa paagi kan buy-bust operation asin iba pang lihitimong operasyon. Kun dating mga prisonero an apod sa sainda alagad sa ngonian sinakat na sa apod na residente mientras na si selda inapod naman na dormitoryo. An Naga City Police Office (NCPO) asin manijamiento kan sinambit na district jail sa directiva ni Chief Supt. Melvin Buenafe, pamayo kan Bikol nag-orden na maglansar nin Oplan Galogad sa mga dormitoryo na ginibo kan Martes, Enero 24 alagad mayo man nin dakulang mga contrabando an nasamsam envez man plastic sachet sa ilegal na droga. Nakatalaan investigaran kan BJMP kun siisay an posibleng nasa likod sa pagpulsit nin droga sa mga residentes mientras na 63 por ciento sa sainda mga envuelto sa droga asin digdi nalalaom an drug lord sa Bikol na si Victor Rosales. SA CASURECO III Pagsa-pribado dapat buhayon Panahon nang buhayon kan miembros-consumedores kan Camarines Sur III Electric Cooperative (Casureco III) an orolay sa pagsa-pribado kan cooperativang ini na sagcod sa ngonian nakaka-disganar an servicio apesar personajes na kan National Electrification Administration (NEA) an nagpapadalagan. An isyu sa pagsapribado enot nang pig-orolayan mga duwang taon na an nakakaagi matapos putpotan nin suplay nin corriente an cooperativa huli kan dai nakakabayad kan consumo sa corriente sa saindang power supplier mala ngani pig-take over naman an manijamiento kan NEA. Afuera pa kaini, bagulbolan an ginigibong power restoration matapos kan paglamasa ni bagyong ‘Nina’ na afectado na an negociantes asin rinibong consumedores nin electricidad. Ini an mga pahayag ni Alcalde Marchie Aguinillo kan Buhi, Camarines Sur kan makuanan nin entrevista kan media sa Ciudad nin Naga kasunod kan saiyang pag-atubang sa press conference kaibanan si Bise Presidente Leni Robredo na ginibo sa Avenue Plaza Hotel. Permi pang nagkakaigwa nin brownout, dai maipaliwanag an pagparalangkaw kan electric bill kan consumedores asin mayo pang director an distrito kan Buhi, sabi pa kan Alcalde. Si Engr. Desuyo, hale sa NEA iyo an nagtutukaw na Project Supervisor asin Acting General Manager padagos na inuuran nin mga tuyaw kan consumedores asin oficiales lokal sa Rinconada area sa atubangan kan atrasadong power restoration. Alagad an paliwanag kan manijamiento na dai tolos maparikas an rehabilitasyon mientras na an Rinconada area saro sa nagrabe si daños kan paglamasa ni bagyong ‘Nina’ kan Diciembre 25, 2016. Kinakarkulong labi sa P100 milyon an daños sa mga poste, transformer, asin sa mga linya sa anom na mga banwaan na sakop kan coverage area kan cooperativa. Sinabi pa ni Alcalde Aguinillo sa saindang lugar an centro pa sana kan saindang banwaan an napapailawan alagad dai pa maaraman kun nuarain maiilawan an iba pang mga barangay. An Ciudad nin Iriga iyo an centro de negocio asin educacion sa Rinconada area alagad dai pa ngani na cincuenta por ciento an napapabulosan nin suplay nin corriente. An PS/AGM nag-atubang na sa sesyon regular kan Sangguniang Panlungsod sa Iriga asin nagpangako na aaboton pa sa bulan nin Febrero magiging sangatos por ciento mapapabulosan nin corriente an mga banwaan na sakop kan cooperativa. An mga distrito na sakop kan Casureco III, kinababalehan kan Balatan, Buhi, Bula, Bato, Nabua asin Ciudad nin Iriga na igwang maabot sa 70 mil na miembros-consumedores an cooperativa. Nagtatabang sa power restoration sa Rinconada district iyo an mga linemen gikan sa Leyte Electric Cooperative, Cabanatuan Electric Cooperative, asin Dagupan Electric Cooperative na nagpasabot na sa manijamiento na abot nalang sinda sa Enero 31.


An pag-adal kan mga aki nin kinapobrehan sa panahon nin pandemya | Magbikol Kita\nMonday, May 23, 2022, 4:50am\nAn pag-adal kan mga aki nin kinapobrehan sa panahon nin pandemya\nPublished on Tuesday, March 02, 2021, 1:51pm\nNadadangog ta sa mga bareta sa TV na preparado ki maray an DepEd sa paghampang sa mga pangangaipo kan mga estudyante sa pagpadagos kan pag-adal. Pag magdangog kita kan report kan DepED Secretary sa Presidente, an mga imahen na maagi sa isip ta mga imahen na gabos na problema sa edukasyon nasosolusyunan. Pero iba an nadadangog ta sa mga tawo lalo na sa kinapobrehan.\nMahalaga ki marhay an edukasyon sa mga tios kaya ngani maski anong sakripisyo hihampang ngani sanang makapaadal kan mga aki ninda. An mga aki nin pamilyang tios istorya nin paglapigot an tema kan arualdaw nindang buhay. Puon na magkapandemya, labi-labi sana an kahaditan kan mga tios kun pano na an pag-adal kan mga kaakian ninda.\nNin huli ta daing face-to-face na pagturo sa panahon ngunyan, mas dakol na tios na pamilya modular learning an pinili. An istorya kan mga magurang, napiritan sindang magin part-time titser sa saindang mga aki. May parteng nakakaagyat an bagong papel na ini kan mga magurang, urog na kan mga ina, ta sabi ninda napipiritan sindang adalan an mga module bago ninda itao an mga ini sa mga aki ninda.\nPero saro sanang parte iyan kan modular learning. Mas dakol an istorya nin gabat na dagdag sa abaga nin mga magurang na sibut sa saindang paghanapbuhay. Uni istorya ki sarong ina na nagdara kan module sa eskwelahan sarong Byernes na aga. Pakabasaha kan maestra, an sabi sa ina sarala daa su simbag kan aki niya. Su ina na naghihidali nganing paghali sa eskwelahan makaduman na sa pamilya na kasambahay sya, napikar kaya dai nakapagkontrol kan sadiri niya. Sinurusimbag su maestra. Sabi nya. “Nata ta nadadagit ka, bako man baga akong maestra. Dai ako nag-adal pagturo na arog saimo. Nagtatrabaho ako bilog na aldaw. An pagturo ko sa aki ko pag-abot kong banggi na. Dai mo iyan naiintindihan?”\nSa madaling sabi nagkasimbagan su ina buda su maestra.\nSaro pang istorya nin sarong ina: Dahil dai syang panahon maggiya sa aki nya sa modular learning, dahil naglalabada sya, naisip nyang magkua na sana ki maturo sa aki niya. Dai bali daa mabawasan su diit nyang sweldo basta matabangan su aki nya. Nag-uyon man su sarong ina na kataning man sana ninda na iyong magturo. Marhay su pagturo kan kataning ninda kan inot na bulan pero kan masunod na bulan pig-iba na kan kataning na ina su aki nya nganing isabay na nya sana sa pagturo. Kan sunod na bulan nagrereklamo na su aki kan naglalabada ta su pigbabayadan magturo saiya mas dakol su panahon na tinatao sa aki nyang pig-iiba nya parang karanayon na man na maturuan. Uminabot su oras na nag-iwal su duwang aki ta sabi kan aki kan labandera dai na sya natuturuan ki marhay. Dahil sa pag-iwal kan aki kan labandera sa aki kan kinua nyang magturo, naproblemahan su labandera kaya pinapundo na nya sana su aki niya sa pag-eskwela. An duwang istoryang ini nagsasalming kan nangyayari sa totoong buhay sa modular learning.\nSaro pang problema na pigsasabi kan mga magurang na an mga aki didali-dali sana an pagsimbag kan module tanganing makapag-Tiktok. Dai pa ngani digdi nakaiba su mga problema sa online learning kan mga aki kan kinapobrehan. Dakol man na darang problema sa tios an online learning. Bakong mabanaag an kaagahon kan mga estudyante na naabutan kan pandemya. Kun kaidtong face-to-face learning dakol an dai nakakabasang mga aki o dai naiintindihan an binasa, mas madodoble pa an problemang ini ngunyan na dai pwede an face-to face learning.\nHunahunaon ta kun anong klaseng sosyudad an iwawalat kan pandemya kun maluyahan ta an pagkasararo sa paghanap ki solusyon lalo na sa pampublikong eskwelhan kun sain nag-aaradal an mga aki nin kinapobrehan. Pag maluya magbasa o dai tataong magbasa, magbilang o magsurat an 25% kan banwaan, an kaiwal ta sa maabot na panahon piot na mga pag-iisip na kun ibaing ta sa tinanom, mga tagiltilon kaya dipisil mapakinabangan ki maray kan banwaan. Gabos na linalang may kakayahan na magtalubo o magbùkad sa sarong palibot na mapang-ataman, na kuta na dakulang papel an gobyerno. Kulang an pangataman na ini ngunyan. Sa budget na sana, bakong prayoridad an edukasyon. Aram ta man an mga kakulangan kan gobyerno ta sa pangataman kan mga pampublikong eskwelahan. An saro kutang dakulang tabang man kan DepEd, magdangog sa boses kan kinapobrehan buda iiba an mga boses na ini sa mga seryosong pagdedesisyon kan estado. 75% kan populasyon kan nasyon ta gari dai sana nahihiling o nadadangog. Ngunyan na pandemya, sain nailulugar an boses kan kinapobrehan? Pàno makaabot sa IATF (Inter-Agency Task Force) an mga lehitimong kahaditan kan mga tios? O kun nakakaabot man, pàno an mga ini siniseryosong tawan kan magkakanigong solusyon kan mga nanunungdan na opisyal nin gobyerno?


STL magpapadagos dawa ipapundo kan City Hall\nMaparalisar man an operasyon kan Small Time Lottery (STL) sa Ciudad nin Naga na pinapadalagan kan Evenchance Gaming Corporation, alagad magpapadagos an bola kan number games kasunod kan pagtugot na kan mga banwaan sa Camarines Sur.\nNagpuon an STL kan Deciembre 2018 sa Ciudad nin Naga alagad an gobierno lokal kan ciudad nagcocontra sa STL mala ngani nagsangat na nin petition for injunction sa corte si Abogado Jun-jun Bragais, City Legal Officer.\nAn caso yaon sa sala kan Regional Trial Court Branch 23 asin nakatalaan bistahan sa Febrero 8.\nSi Provincial Manager Jobet Ramos kan Philippine Charity Sweeptakes Office (PCSO) sa Camarines Sur nagpahayag na dakul nang mga LGUs an nag- isyu nin business permit para sa operasyon kan STL na pinamamahalaan kan Evenchance, kun ipapundo kan kan City Hall sa paagi kan court order mayong magiginibo magsunod.\nSinabi kan PCSO Camarines Sur kun mangyari man ipapundo an Evenchance sa Naga dai man mapililay an STL mantang nagkapera nang mga LGUs an nagtao nin permiso sa koleksyon sa saindang banwaan.\nKabali na sa mga municipalidad na ini iyo an Canaman, Magarao, Pamplona, Sipocot, Pili, Ocampo, Balatan, Sagnay, Buhi, Libmanan asin iba pang mga banwaan.\nAn LGUs, PNP asin PCSO igwa makukuang kahirasan hali sa ingreso kan Evenchance.\nAn Evenchance legal an operasyon asin igwa sindang franquicia sa PCSO central office.\nSaro sa isyu kan City Hall iyo pagsayuma ninda na mag-isyu nin business permit alagad sa lado kan Evenchance nagprobar na sinda magkua nin permit sinayumahan sinda kan ciudad.\nBase sa charter kan PCSO an STL puedeng magpadagos kan operasyon sa sarong lugar dawa mayong permit an LGU huli ta yaon ini sa jurisdiksyon kan ahencia nasyonal arog kan mga Lotto Station.\nNapag-araman na nag- aandam nang magbalyo sa Pili, Camarines Sur an STL Station kun pahalion na ini sa Naga.\nPigpaliwanag kan PCSO an ano man na kahirasan ninda sa ingreso nadalagan an fondo sa mga charity program kan ahencia. (dpa)


Tariffication Law dapat ibasura kan masunod na Presidente\nDai pa tapos an laban kan sektor nin paraoma contra sa Acta Republica 11203 o Rice Tariffication Law (RTL) kan presenting administrasyon ni Presidente Rodrigo Duterte, mapili nin presidentiable na saindang susuportaran sa maabot na eleksyon sa Mayo 9, 2022 alagad dapat seguradohon na ibabasura kan bagong matukaw na presidente an RTL.\nAn RA 11203 iyo ngunian an nagpapasakit sa paraoma huli kan minus presyo kan paroy alagad an nakikinabang iyo an mga darakulang negosyante na iyo na an nag-aangkat nin bagas asin nagdidikta kan presyo kan bagas sa mercado.\nKun panahon nin aranihan nin paroy nabagsak an presyo kan paroy sa P12 hasta P13 cada kilo asin nalulugi na digdi an mga paraoma.\nSi Silvestre Bonto, presidente nasyonal kan Confederation of Communal and National Irrigators Association of the Philippines (CCNIAP) nagpahayag na nagkakasararo sinda na magpili nin candidatong presidente na iyo an maseguro na kun manggana sa presidential election dapat ibasura an controvercial na Rice Tariffication Law.\nTada na sinda nin raya sa presenting administrasyon kan tawan nin prioridad ni Duterte an saiyang propuestong bill nganing maaprubaran sa congreso an RTL na pigpadrenohan ni Senador Cynthia Villar.\nHinale man si bayad sa patubig kan paraoma sa National Irrigation Administration alagad dakulang kalugihan sa bagsak presyo kan paroy, sabi pa ni Bonto.\nDos por ciento sana an saindang binabayad sa patubig alagad nalulugi an paraoma nin cuatro hasta cinco pesos cada kilo.\nMas marhay pang ibuelta an bayad sa patubig sa oma an RTL iyo an dapat i-repeal, sabi pa kan CCNIAP.\nAn RA 11203 inaprubaran ni Presidente Duterte kan Febrero 14, 2019 mantang an manlaen-laen na grupo nin paraoma nagkakaigwa kan saindang protest rally na nagcocontra sa rice tariffication law alagad daing pakiaraman an presidente dawa may reclamo an saindang sektor.\nAn ley nagtaong buelo sa darakulang rice traders alagad tinilok an dati nang mga pobreng paraoma, sabi pa. (DPAureus)


AN LIBRO NI ALMA\nAng Akeng Lalake ni Alma\nAn kasaysayan ni Alma, na iyo an akeng lalake ni Alma, an enot asin pamayong huwes na nangingibabaw sa mga katawohan ni Nephi, asin man iyo an halangkaw na pade kan Simbahan. Sarong kasaysayan kan pagpapahamak nin mga huwes, asin mga giyera asin pag-iiriwal-iwal kan mga katawohan. Asin man sarong kasaysayan nin sarong giyera sa pag-ultanan nin mga Nephita asin mga Lamanita, uyon sa rekord ni Alma, an enot asin pamayong huwes.\nSi Nehor nagparatukdo nin mga palsong doktrina, nagtugdok nin sarong simbahan, nagpoon nin palsong pagkasaserdote, asin ginadan si Gideon --- Binitay siya nin huli kan saiyang mga krimen --- An palsong pagkasaserdote asin an mga pagpersige naglakop sa pag-iriba nin mga katawohan --- An mga pade nagsuporta kan saindang mga sadire, an mga katawohan nagmato para sa mga pobre, asin an Simbahan nagdakula.\nNgonian ini nangyaring naglipas na sa enot na taon nin pagpapamahala nin mga huwes na nangibabaw sa mga katawohan nin Nephi, nagpoon ngonian na taon asin paabante, si hadeng Mosiah na nag-agi na sa dalan kan bilog na kinaban, na nakipaggiyera na nin sarong marhay na pakikipaggiyera, na naglalakaw na matanos sa atubangan nin Diyos, dae nagwalat na tanganing iyo an karibay niya; daeng pagkukulang siya nakapag-establisa nin mga ley, asin an mga ini minimidbid kan mga tawo; kun kaya sinda na-obliga na magsunod sa paagi nin mga ley na saiyang pinaggiribo.\n2 Asin ini nangyaring naglipas na sa enot na taon kan pagpapamahala ni Alma sa tukawan nin paghuhukom, igwa nin sarong tawo na pinagdara sa saiyang atubangan na tanganing paghusgaran, sarong tawo na dakulaon, asin bantog kan saiyang grabeng kusog.\n3 Asin siya nagparalakaw sa palibot na kairibahan nin mga katawohan, nagbabalangibog sainda na sa sabi niya tataramon nin Diyos, na nanhihimutik laban sa simbahan; nagdedeklara sa mga katawohan na an lambang pade asin paratukdo kaipuhan na magin popular; asin na sinda dae na kaipuhan na magtrabaho na gamit an saindang mga kamot, pero kaipuhan na suportaran sinda kan mga katawohan.\n4 Asin siya man nagtestigo sa mga katawohan na an gabos na sangkatawohan dapat na magin ligtas sa huring aldaw, asin ta sinda dae dapat matakot ni mangubog-kubog, alagad kaipuhang gayo na ipaglangkaw an saindang mga payo asin mag-orogma; nin huli ta an Kagurangnan iyo an naglalang kan gabos na mga tawo, asin iyo man an nagtubos kan gabos na mga tawo; asin, sa katapos-tapusi, an gabos na mga katawohan dapat na magkaigwa nin buhay na daeng kasagkoran.\n5 Asin ini nangyaring naglipas na siya nanggad nagtukdo kaining mga bagay nin maigot na tanganing kadakul an nagturubod sa saiyang mga tataramon, nagin grabe kadakul na sinda nagpoon sa pagsuporta saiya asin nagtatao saiya nin kuwarta.\n6 Asin siya nagpoon na maipaglangkaw sa kapa-abaw-abawan kan saiyang puso, asin nagsusul-ot nin grabe kamahal na pagbabado, iyo, asin maski ngani nagpoon na magtugdok nin sarong simbahan na uyon sa manera kan saiyang pagbabalangibog.\n7 Asin ini nangyaring naglipas na habang siya naggigibo kaini, na magbalangibog sa sainda na nagtutubod kan saiyang tataramon, siya nakanagbo nin sarong tawo na miyembro kan simbahan nin Diyos, iyo, saro ngani kan saindang mga paratukdo; asin siya nagpoon na makipagbingkilan nin matarom sa saiya, na tanganing saiyang maiparayo an mga katawohan sa simbahan; alagad an tawong ini nakibingkilan saiya, na nagpapagiromdom saiya nin mga tataramon nin Diyos.\n8 Ngonian an pangaran kan tawong ini iyo si Gideon; asin iyo ini siya na nagin instrumento kan mga kamot nin Diyos sa pagligtas kan mga katawohan ni Limhi paluwas sa pagka-uripon.\n9 Ngonian, nin huli ta si Gideon nakipagbingkilan saiya kan mga tataramon nin Diyos siya naanggot ki Gideon, asin nagbunot kan saiyang espada asin nagpoon na taga-on siya. Ngonian si Gideon dara kan kagurangon nin kadakul na mga taon, kun kaya siya dae nakayanan an saiyang mga pagtaga, kun kaya siya ginadan sa paagi nin espada.\n10 Asin an tawong iyo an nanggadan saiya dinakop kan mga katawohan nin simbahan, asin dinara sa atubangan ni Alma, na tanganing paghuhusgaran na uyon sa mga krimen na saiyang nagkaginibohan.\n11 Asin ini nangyaring naglipas na siya nagtindog sa atubangan ni Alma asin nanindugan para sa saiyang sadire na may grabeng kapusogan.\n12 Pero si Alma nagsabi sa saiya: Hilnga, iyo ini an pinaka-enot na pagkakataon na an palsong pagkasacerdote ipinahayag sa atubangan kaining mga katawohan. Asin hilnga, bako ka sanang nagkasala sa pagigin huwad na pagkasaserdote, alagad naghingohang ipautob ini sa paagi kan espada; asin kun an palsong pagkasaserdote iyo an ipapasunod sa pag-iribahan kaining mga katawohan iyo man sana ini an magpapatunay kan saindang bilog na pagkapahamakan.\n13 Asin ika nakapagpabulos nin dugo kan sarong matanos na tawo, iyo, sarong tawo na nakagibo nin grabeng karahayan sa pag-iriba kaining mga katawohan; asin kun ika samuyang pababayaan an saiyang dugo mapapasamuya para sa kabalusan.\n14 Kun kaya ika kinondenang gadanon, na uyon sa ley na ipinagtao samuya ni Mosiah, an satuyang huring hade; asin ini iyo an ipinapasunod sa paagi kaining mga katawohan; kun kaya an mga katawohang ini kaipuhang gayo na magsusunod sa paagi kan ley.\n15 Asin ini nangyaring naglipas na saindang kinurua siya; asin an saiyang pangaran iyo si Nehor; asin sainda siyang dinarara sa ibabaw kan burol Manti, asin duman siya pinagkausa, o ipinagpaamin, sa mga katahawan nin mga langit asin kinaban, na kun ano an saiyang ipinagtukdo sa mga katawohan ini kontra sa tataramon nin Diyos; asin duman siya nagsapo nin sarong makasupog-supog na kagadanon.\n16 Daeng pagkukulang, na ini dae nakapagbugtak nin sarong katapusan para sa padagos na paglakop nin palsong pagkasaserdote sa bilog na kadagaan; nin huli ta igwa nin kadakul na nagmumuot sa mga daendatang mga bagay kan mundo, asin sinda nagpadagos na magparabalangibog nin mga palsong doktrina; asin ini saindang ginigibo nin huli sa mga kayamanan asin kapa-abaw-abawan.\n17 Daeng pagkukulang, sinda dae nangahas na magputik, kun ini maaaraman, nin huli sa katakutan sa ley, dahil sa an mga putikon pinapadusahan; kun kaya sinda nagsasagin-sagin na nagbabalangibog na uyon sa saindang mga paniniwala; asin ngonian an ley puwedeng dae magkaigwa nin kapangyarihan sa kiisay man na tawo para sa saiyang sadireng paniniwala.\n18 Asin sinda dae nangahas na maghabon, dahil sa katakutan sa ley, nin huli ta ini pinapadusahan; ni mangahas sindang manalakat, ni manggadan, nin huli ta siya na nanggagadan pinapadusahan nin kagadanan.\n19 Pero ini nangyaring naglipas na an siisay man na bakong kabale sa simbahan nin Diyos nagpoon sa pagpersige sa sainda na kabale sa simbahan nin Diyos, asin dinadara ninda an pangaran ni Cristo.\n20 Iyo, saindang pinirsige sinda, asin pinapakulgan sinda nin gabos na manera nin mga tataramon, asin ini nin huli kan saindang kapakumbabaan; nin huli ta sinda bakong mapagpalangkaw sa sadire nindang mga mata, asin nin huli ta sinda nagheheras nin tataramon nin Diyos, saro sa lambang saro, nin mayong kuwarta asin mayong presyo.\n21 Ngonian nagkaigwa nin sarong estriktong ley sa pag-iriba kan mga katawohan nin simbahan, na dapat mayo nin siisay na tawo, na kabale kan simbahan, na mag-alsa asin persigiron sinda na bakong kabale sa simbahan, asin ta dapat na mayong persekusyon sa pag-iriba kan saindang mga sadire.\n22 Daeng pagkukulang, nagkaigwa nin kadakul sa pag-iriba ninda na nagpoon na magin mapagpalangkaw asin nagpoon na makipag-iwal nin mainitan sa saindang mga kalaban, magin hanggan sa mga pakipagkulugan; iyo, sinda nakikipagkulugan sa lambang saro sa paagi kan saindang mga kamao.\n23 Ngonian ini nangyari sa ikaduwang taon na pagpapamahala ni Alma, asin ini nagkausa nin grabeng kakulganan sa simbahan; iyo, ini iyo an nagkausa nin grabeng pagsubok sa simbahan.\n24 Nin huli ta an mga puso nin kadakul nagin matagason, asin an saindang mga pangaran pinara na, na tanganing sinda dae na paggigiromdomon na pag-iriba pa nin mga katawohan nin Diyos. Asin man kadakul nang naglilikay kan saindang mga sadire gikan sa pag-iriba ninda.\n25 Ngonian ini an sarong pagsubok sa sainda na nagin mapusog sa pagtubod; daeng pagkukulang, sinda nagin mapusog asin dae nababago sa pagsunod kan mga kasugoan nin Diyos, asin saindang pinaninindugan na may pasensiya an mga persekusyon na ipinagputong sa sainda.\n26 Asin kun an mga kapadean binabayaan an saindang mga trabaho na tanganing makapagheras kan tataramon nin Diyos sa mga katawohan, an mga katawohan man binabayaan an saindang mga trabaho sa pagdangog kan tataramon nin Diyos. Asin kun an pade nakapagheras na sa sainda kan tataramon nin Diyos sinda gabos minabaralik tulos na may kaigotan sa saindang mga trabaho; asin an pade, dae ipinapamugtak an sadire na halangkaw sa saiyang mga paradangog; nin huli ta an parabalangibog bakong marhay labase kesa sa paradangog, ni an paratukdo mas marhay kesa sa estudyante; asin kaya sinda gabos pantay-pantay, asin sinda naggibo nin gabos na trabaho, an lambang tawo na uyon sa saiyang kusog.\n27 Asin saindang ipinagheheras an saindang mga kabuhayan, an lambang tawo uyon sa saiyang pagsadire, sa pobre, asin sa nangangaipo, sa may helang, asin sa nakulgan; asin sinda dae nagsusul-ot nin grabe kamahal na mga bado, alagad sinda malinigon asin kaakit-akit.\n28 Asin kaya sinda nagpamugtak kan mga gibohon kan simbahan; asin kaya sinda nagkaigwa nin padagos na katuninongan giraray, maski na ngani sa gabos nindang mga persekusyon,\n29 Asin ngonian, nin huli sa katatagan nin simbahan sinda nagpoon na magin mayamanon na marhay, igwa nin abunda sa gabos na mga bagay na anuman na saindang pangangaipo --- abunda nin mga kakarnerohan asin kabakahan, asin mga patabaon na mga hayop sa lambang klase, asin man abunda sa butil, asin kan bulawan, asin kan plata, asin kan mamahalon na mga bagay, asin abunda nin sutla asin marhay na hinabing lino, asin nin gabos na manera nin marhay na panharong na pagbabado.\n30 Asin kaya sa saindang ma-asensong kamugtakan, sinda dae nagtataboy nin siisay man na huba, o kaya sinda gutom, o kaya napapaha, o na sinda may kamatean, o idtong dae napapangataman; asin sinda dae ninda ipinapamugtak an saindang mga puso sa mga kayamanan; kun kaya sinda nagin matinao-tao sa gabos, gurang man o hoben, uripon man o malaya, lalake man o babae, magin sa luwas man nin simbahan o sa laog nin simbahan, mayong pinipiling mga tawo lalo na sa sainda na mga nangangaipo.\n31 Asin kaya sinda nag-asenso asin nagin mga mayamanon labi kesa sa sainda na bakong kabale kan saindang simbahan.\n32 Nin huli ta sinda na bakong kabale sa saindang simbahan pinalayaw an saindang mga sadire sa mga pagkakaraw, asin sa idolatriya o kahugakan, asin sa mga pagpapakaraot, asin sa mga pang-uuri asin pakikipag-iwalan; nagsusul-ot nin mga mamahalon na pagbabado; nadara paitaas kan kapa-abaw-abawan kan saindang mga sadireng mga mata; nagpepersige, nagpuputik, naghahabon, nananalakat, naggigibo nin mga pamumuta, asin nanggagaradan, asin gabos na manera nin karumputan; daeng pagkukulang, an ley maigot na ipinapasunod para sa sainda gabos na naggigibo nin kalapasan kaini, habang ini posible pa.\n33 Asin ini nangyaring naglipas na kaya sa paagi kan pagpapasunod kan ley sa sainda, an lambang tawo nagdudusa uyon sa saindang nagkaginibohan, sinda nagin matuninong na marhay, asin dae gayo nakakagibo nin anuman na karumputan kun ini napapabantog; kun kaya, nagkaigwa nin grabeng katuninongan sa pag-iriba nin mga katawohan ni Nephi hanggan sa ikalimang taon na pagpapamahala nin mga huwes.\n# posted by Unknown @ 7/27/2005 12:35:00 PM


BASAHON SA Afrikaans Albanian Aleman Amharic Arabic Armenian Aymara Bengali Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Danish Dutch Efik Español Estonian Ewe Finnish Ga Georgian Greenlandic Griego Guarani Gujarati Haitian Creole Hapon Hebreo Hiligaynon Hindi Hungarian Igbo Iloko Indonesian Ingles Italiano Kannada Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Koreano Lingala Lithuanian Luganda Lunda Luo Luvale Macedonian Malagasy Malayalam Marathi Maya Mixe Mongolian Myanmar Nahuatl (Central) Nahuatl (Northern Puebla) Ndebele Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Pranses Punjabi Quechua (Ayacucho) Quechua (Bolivia) Romanian Ruso Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Xhosa Yoruba Zapotec (Isthmus) Zulu\nTinutukduan daw nindo an saindong aki na mamutan an diyos?\nMarahayon para sa sarong aki na magdakula sa harong na an mga magurang nagkakaminuutan asin iginagalang an lambang saro. (Colosas 3:14, 19) Namumutan asin tinatawan nin komendasyon kan marahay na mga magurang an saindang mga aki, kun paanong tinawan nin komendasyon kan Diyos na si Jehova an saiyang Aki.—Basahon an Mateo 3:17.\nDinadangog kan satong Ama sa langit an saiyang mga lingkod, asin tinatawan niya nin atensiyon an namamatian ninda. Marahay na arugon iyan kan mga magurang asin magdangog sa gustong sabihon kan saindang mga aki. (Santiago 1:19) Dai ninda dapat pagbaliwalaon an namamatian kan saindang mga aki, pati na an negatibong mga pigsasabi ninda.—Basahon an Bilang 11:11, 15.\nPaano papadakulaon na responsable an saindong mga aki?\nBilang magurang, may awtoridad kamo na magtao nin mga susundon sa harong. (Efeso 6:1) Makanuod sa halimbawa nin Diyos. Ipinapahiling niya an saiyang pagkamuot sa mga aki niya paagi sa malinaw na pagsabi kan mga dapat sunudon asin kun ano an magigin resulta kun masuway sinda. (Genesis 3:3) Pero imbes na piriton an mga tawo na magsunod, tinutukduan niya sinda kun paano makikinabang sa paggibo kan tama.—Basahon an Isaias 48:18, 19.\nHinguwahon na tabangan an saindong mga aki na mamutan an Diyos. Kun gigibuhon nindo iyan, mahiro sinda na may kadunungan dawa dai nindo sinda kaiba. Kun paanong nagtutukdo an Diyos paagi sa halimbawa, tukduan an saindong mga aki na mamutan an Diyos paagi sa saindong halimbawa.—Basahon an Deuteronomio 6:5-7; Efeso 4:32; 5:1.\nPagpadakula sa mga Aki Pag-aguman Asin Pamilya\nSi Jehova, an “maogmang Dios,” gustong magin maogma an mga pamilya. Aramon an praktikal na mga sadol kan Biblia para sa agom na lalaki, agom na babae, mga magurang, asin mga aki.\nPag May Aki Na\nMakakatabang daw an aki na mapakusog an relasyon nindong mag-agom?


Kinamumugtakan kan Agusan del Sur\nTagboan: 8°30′0″N 125°49′48″E Tagboan: 8°30′0″N 125°49′48″E\n423,230 votantes (9 Mayo 2019)\nAn Agusan del Sur sarong probinsya kan Republika kan Filipinas na likos nin kadagaan asin dai minanaduta' sa dagat. Ini namumugtak sa Rehiyon Caraga, sa Mindanao. An saiyang kabesera iyo an Prosperidad asin ini an mga kalinderos niya- sa amnayan paitok nin relo, Agusan del Norte, Surigao del Sur, Davao Oriental, Davao de Oro, Davao del Norte, Bukidnon, asin Misamis Oriental.\nSosog sa sensus kan 1 Mayo 2020, igwa ining 739,367 katawong nag-eerok digdi sa 151,934 kaharongan.\nIgwa ining sukol na 9,989.52 kilometro kwadrado. An designadong area code kaini iyo +63 (0)85.\n5 Rekursos Pantawo\nNababanga an Agusan del Sur sa sarong ciudad asin 13 munisipyo.\nAn dominanteng relihiyon Katolika Romana o 79% kan populasyon. Iba pang mayor na mga relihiyon iyo an Seventh-day Adventist Church, Aglipay, Iglesia ni Cristo, asin an United Church of Christ of the Philippines.\nLimang grupo nin mga tribu an yaon sa probinsya: Ayta, Mamanwa, Bagobo, Higaonon asin Manobo. An mga Manobo yaon nageestar kadaklan sa mayor na highway asin sa mga banwaan sa gilid-salog pasiring sa pagdolonan kan Compostela Valley. An mga Higaonon yaon nageerok kadaklan sa parteng solnopan kan Salog Agusan, natitipon k adaklan sa Esperanza pasiring sa pagdolonan kan Bukidnon.\nMasabi na an populasyon kan Agusan del Sur kadakulan mga imigrante haleng Bisaya. An pag'aragoman kan mga imigrante asin mga tinubo nagpapadikit kan bilang kan mga lumad.\nBasado sa 1995 na sensus, 75% kan trabahador yaon sa sektor kan agrikultura asin pangangadlagan. An paroy, mais asin iba pang prutas iyo an mga mayor na produkto sa agrikultura.\nRekursos Pantawo[baguhon | baguhon an source]\nAn Agusan del Sur may 287,000 na mga trabahador, kadaklan kaini yaon sa agrikultura asin pangangadlagan. May magkapira man igdi nin mga kolehiyo, may sarong unibersidad asin masabi na huli kaini igwa siya nin mga trabador na edukado, tatao magtaram sa Ingles asin madaling makanood kun kaipohan i-agi sa mga training. Dai man ini nagpapahuri sa mga bagong teknolohiya asin an mga paadalan nagtatao nin mga kurso sa teknolohiya arog kan sa Informatrion Techonology.\nAgrikultura[baguhon | baguhon an source]\nAn paroy iyo an may pinakamahiwas na tanoman. Nagaabot 243.84 km² an may patubig kaini asin 165.73 km² an sarig sa oran. Tinataya na sa enot nagusi nin 410 t/km² asin sa huri nin 300t/km². Ginagaom na an produksyon sa paroy kaya magpakakan sa 1,072,456 katawo.\nAn tanoman sa mais naabot 255.25 km² sa puti asin yelong mais na may total na produksyon na 55,767 na tonelada kan taon 2000 na may surplus na 31,106 MT, magkakanigo sa sobra 2 milyon katawo, o apat na beses kadakul sa populasyon kan provincia.\nAn batag saro man na pananom na dagya' asin lakop ini sa kahiwasan na 127.45 km². Anopaman, nahihiling ini dawa saen na sana pero bako sa pagtanom siring sa mga inektaryang paagi. Mga giniris na batag o banana chips pigproproducir man igdi.\nAn oil palm pigkukultibar man asin ini naokupar nin 118 km² na hiwas. An negosyo pagrorogaring nin pagbakasan kan negosyanteng Filipino-Malaysiano. Sa Rosario, asin sa Trento nagproproseso kan lanang ini.\nAn niyog man natatanom sa hiwas na 393.36 km².\nPagkakarne[baguhon | baguhon an source]\nPag'abot sa pangangaipo sa karne, magin man sa manok, orig, baka asin iba pa, an lugar na ini maluya sa produksyon asin nagkukulang-kulang ngani. Nagkukua pa sa Ciudad nin Davao asin sa Cagayan de Oro sa paghipnô kan kakulangan.\nPagsisira[baguhon | baguhon an source]\nAn Agusan del Sur sarig na gayo sa Surigao del Sur asin iba pang provincia sa suplay kan produktong dagat na mga sira, alagad, dagya man ini sa mga sira sa-ta'bang aroig kan hito, puyo asin tilapia.\n↑ "Province of Agusan del Sur". Municipality Population Data. LWUA Research Division. Retrieved 17 December 2016.\nProbinsya kan Agusan del Sur\nKinua sa "https://bcl.wikipedia.org/w/index.php?title=Agusan_del_Sur&oldid=223896"


Harayo na an posibilidad na idagos an propuestong limited face-to-face classes sa escuelas publica ngunian na school year mala ngani dai na natukar si kahagadan kan sektor nin magurang na dapat magkaigwa man giraray nin klase sa classrooms dawa duwang aldaw cada semana.\nSi City School Division Superintendent Manny De Guzman kan Department of Education (DepEd) sa Ciudad nin Naga nagpahayag sa entrevista kan Bicol Mail sa paagi nin telepono na kan magpa-apod nin conferencia si regional director Gilbert Sadsad kan Enero 13 dai kabale sa agenda an posibilidad na magrecomendar sinda nin face-to-face classes sa mga lugar kan low risk (sa mga barangay o lugar na nasa irarum kan Modified General Community Quarantine o MGCQ).\nSa miting haros nakaconcentar sana sa saindang mga accomplishment report kan division superintendent asin kabale na si pig-anunciar na kumfirmasyon sa mga na-promote na paratukdo asin opisyales kan DepEd.\nPig-osipon pa ni De Guzman haros preparado na sinda kan Enero 11-12 sa pilot implementation sa mga lugar na zero asin hababa an caso sa coronavirus disease.\nDigdi sa Bicol maabot sa cuarentang (40) escuelahan kadakle sa mga barangay an pigrecomendar asin na-probaran kan DepEd.\nAlagad kan Deciembre 26, 2020 si Presidente Rodrigo Duterte nag-anunciar na saiyang kinacancelar an pigtalaan na limited face-to-face classes.\nAn nagin dahilan iyo an bagong United Kingdom variant kan Covid-19 na madaling mag-ulakit na dilecado sa mga estudiante sa escuelas publica.\nSi Secretary Leonor Briones iyo an nagrecomendar kan face-to-face classes alagad mahalat kan bagong plano urog na an recomendasyon kan Inter Agency Task Force mantang madali naman magtapos an school year 2020-2021. (DPAureus)


Elektrisidad - Wikipedia\nAn kitkilat iyo saro sa mga pinakadramatikong epekto kan elektrisidad.\nAn elektrisidad (Ingles: electricity) iyo an grupo nin mga pisikal na pangyayari na katakod kan presensya asin mosyon kan materya na igwa nin karakter kan elektrikong karga. An elektrisidad iyo relatibo sa magnetismo, kun sain an parehas iyo parte kan penomena nin elektromagnetismo, sa pagpapaliwanag kan ekwasyong Maxwell. An nagkapirang mga bistong pangyayari na relatibo sa elektrisidad iyo an kitkilat, istatikong elektrisidad, elektrikong pagpapainit, elektrikong diskarga, asin iba pa.\nAn presensya kan elektrikong karga, na pwede magin positibo o negatibo, iyo minamokna nin elektrikong hiwas (electric field). An paghiro kan mga elektrikong karga iyo an elektrikong kuryente asin minamokna nin magnetikong hiwas (magnetic field).\nAn Wikimedia Commons igwa nin medya dapit sa Elektrisidad.\nBasic Concepts of Electricity na kabtang gikan sa Lessons In Electric Circuits Vol 1 DC na libro asin mga serye.\nKinua sa "https://bcl.wikipedia.org/w/index.php?title=Elektrisidad&oldid=209776"\nHuring binago an pahinang ini kaitong 26 Hulyo 2021, alas 13:54.


Nagpapadagos an urulay sa Committee on Constitutional Amendments sa Camara-Baja alagad an tinatawan nin prioridad iyo an pag-enmienda sa economic provision kan 1987 constitution mantang dai kabale sa deliberasyon an propuestong pagtunaw kan party list.\nSi Ako Bicol Party List (AKB) Representative Alfredo Garbin, pamayo kan sinambit na komite nagpahayag na dai sinda matukar kan isyu sa politica envez kun igwang propuesto sa reforma sa party list system dapat darahon an caso sa Commission on Election (Comelec).\nSi Garbin, Deputy House Speaker iyo an enot na may advocacia sa pagreforma sa party list kan nakaaging pang 15th Congress sagcod na nagpasar sinda kan pag-enmienda sa Acta Republica 7941 o mas midbid sa Party List System Act, alagad an isyu sa administrasyon Duterte na halion si grupo kan mga party list na nagsusuporta sa Communist Party of the Philippines/New People’s Army (CPP/NPA) an solusyon kaini yaon sa Comelec.\nKinakaipuhan sanang magsangat nin disqualification case asin isabay na an proceso na kancelaron an saindang certificate of registration. An remedyong ini yaon sa Acta Republica 7941, sabi pa ni Garbin.\nAn gobierno kun igwang mga evidencia sa paagi kan ‘‘due process, due hearing’’ sagcod naprubaran an caso an Comelec makancelar kan saindang certificate of registration.\nAn pag-enmiendahan kan 1987 constitution base sa resolusyon ni House Speaker Lord Alan Velasco na nakatutuk sana sa Article 11, 14, 16 alagad ini iyo an economic provision.\nNagtutubod an Deputy House Speaker na kakayahon nindang matapos an pigtutulod na mga propuesto sa kontitusyon mantang igwa pa sindang oras puon Enero hasta Deciembre 2021.\nMas magiging madali huli ta gigibohon ini sa paagi kan Constituent Assembly (ConAs).\nAn charter change pigcocontra man ni Bise Presidente Leni Robredo mantang an dapat tawan nin prioridad kan gobierno iyo an problema sa pandemya lalo na an pagbakal suplay kan Covid-19 vaccine envez kan deliberasyon sa cha-cha. (DPAureus)


Kun Paano Maabot sa Katapusan an Kinaban na Ini — Watchtower ONLINE NA LIBRARYA\nPANG-AROALDAW NA TEKSTO\nw12 9/15 p. 3-7\nKun Paano Maabot sa Katapusan an Kinaban na Ini\nMayong video na available.\nSori, may problema sa pag-play kan video.\nAn Torrengbantayan Nagpapahayag kan Kahadian ni Jehova—2012\nANO AN MANGYAYARI KUN HARANI NA AN KATAPUSAN?\nSARONG “REYNA” NA NASALA SA PAGHONA\nPAGSALAKAY SA BANWAAN NIN DIOS\nMAMIMIDBID KAN MGA NASYON SI JEHOVA\nULTIMO NANG PAMBILOG NA KINABAN NA KAPANGYARIHAN\nKUN ANO AN GIGIBOHON SA PANGENOT NA KAIWAL NIN DIOS\nMGA PANGYAYARING MASAGKOD SA PANAHON NIN KATONINONGAN\nHahalion kan Kahadian nin Diyos an mga Kaiwal KaiyanNamamahala Na an Kahadian nin Diyos!\n‘Kamo dai na sa kadikloman, na an aldaw na iyan umabot sa saindo siring sa parahabon.’—1 TES. 5:4.\nIKAKAPALIWANAG DAW NINDO?\nAnong dai pa nahihiling na mga pangyayari an nasambitan sa minasunod na mga teksto?\n1 Tesalonica 5:3\n1. Ano an makakatabang sa sato na magdanay na mapagbantay asin makayanan an mga pagbalo?\nMADALI nang umabot sa daga an nakakabiglang mga pangyayari. An bagay na ini pinapatunayan kan kaotoban kan mga hula sa Biblia, kaya kaipuhan tang magdanay na mapagbantay. Ano an makakatabang sa sato na gibohon iyan? Sinasadol kita ni apostol Pablo na padagos na ‘tanawon an mga bagay na dai nahihiling.’ Iyo, kaipuhan tang isaisip an balos sa sato na buhay na daing katapusan, sa langit man iyan o sa daga. Arog kan ipinapahiling kan konteksto, isinurat iyan ni Pablo tanganing dagkahon an mga kapagtubod na magpokus sa maogmang ibubunga kan kaimbodan ninda. An paggibo kaiyan makakatabang man sa sainda na makayanan an mga pagbalo asin persekusyon.—2 Cor. 4:8, 9, 16-18; 5:7.\n2. (a) Tanganing mapagdanay na marigon an satong paglaom, ano an dapat tang gibohon? (b) Ano an pag-oolayan niato digdi asin sa sunod na artikulo?\n2 An konseho ni Pablo igwa nin mahalagang prinsipyo: Tanganing mapagdanay na marigon an satong paglaom, dapat na bako sanang an mga bagay na nahihiling niato an tatawan niato nin atension. Kaipuhan tang magpokus sa mahalagang mga pangyayari na dai pa nahihiling. (Heb. 11:1; 12:1, 2) Kun siring, pag-olayan niato an sampulong pangyayari na maabot pa sana asin konektadong marhay sa satong paglaom na buhay na daing katapusan.*\n3. (a) Anong pangyayari na nasambitan sa 1 Tesalonica 5:2, 3 an maabot pa sana? (b) Ano an gigibohon kan mga lider nin politika, asin sairisay an posibleng makiayon sa sainda?\n3 Sinambit ni Pablo sa saiyang surat sa mga taga Tesalonica an saro sa mga pangyayari na maabot. (Basahon an 1 Tesalonica 5:2, 3.) Tinawan nia nin atension an ‘aldaw ni [Jehova].’ Digdi, an aldaw ni Jehova nanonongod sa peryodo nin panahon na mapoon sa paglaglag sa falsong relihion asin matapos sa giera nin Armagedon. Minsan siring, kun madali nang magpoon an aldaw na iyan ni Jehova, an mga lider sa kinaban masarabing, “Katoninongan asin katiwasayan!” (NW) Ini puedeng nanonongod sa saro o sa sunod-sunod na pangyayari. Tibaad isipon kan mga nasyon na madali na nindang maresolberan an nagkapira sa darakulang problema ninda. Kumusta man an mga lider nin relihion? Kabtang sinda kan kinaban, kaya posibleng makiayon sinda sa politikal na mga lider. (Kap. 17:1, 2) Sa siring, aarogon kan klero an falsong mga propeta sa suanoy na Juda. Sinabi ni Jehova manongod sa sainda: ‘Sinda nagsasabi, “Katoninongan, katoninongan; asin mayo nin katoninongan.”’—Jer. 6:14; 23:16, 17.\n4. Bakong arog kan katawohan sa pangkagabsan, ano an nasasabotan niato?\n4 Dawa siisay pa an magsabing, “Katoninongan asin katiwasayan!” an pangyayaring iyan tanda na mapoon na an aldaw ni Jehova. Kun siring masasabi ni Pablo: ‘Kamo mga tugang, dai na sa kadikloman, na an aldaw na iyan umabot sa saindo siring sa parahabon; huli ta kamo gabos mga aki nin liwanag.’ (1 Tes. 5:4, 5) Bakong arog kan katawohan sa pangkagabsan, nasasabotan niato an sono sa Kasuratan na kahulogan kan mga nangyayari sa presente. Paano eksaktong maootob an hulang ini na pagsabi nin “Katoninongan asin katiwasayan!”? Halaton ta asin hilingon. Kaya, magin determinado kitang ‘magpuka asin magpakamayokod,’ o magdanay na toltol an pag-iisip.—1 Tes. 5:6; Sof. 3:8.\nLIMANG PANGYAYARI NA MAABOT:\nPagproklamar nin “Katoninongan asin katiwasayan!”\nPagsalakay asin paglaglag kan mga nasyon sa ‘Dakulang Babilonya’\nPagsalakay sa banwaan ni Jehova\nGiera nin Armagedon\nPagbilanggo ki Satanas asin sa saiyang mga demonyo sa bûngaw\n5. (a) Paano mapoon an “dakulang kahorasaan”? (b) Siisay na “reyna” an mapapasala sa paghona niang dai sia maaano?\n5 Anong pangyayari na dai pa nahihiling an sunod na maabot? Si Pablo nagsabi: ‘Kun sinda nagsasarabi, “Katoninongan asin [“katiwasayan,” NW],” dangan madaling madatong sa sainda an pagkatunaw.’ An enot na kabtang kan biglang ‘pagkatunaw’ na ini iyo an pagsalakay sa ‘Dakulang Babilonya,’ an pambilog na kinaban na imperyo nin falsong relihion, na midbid man na “maraot na babae” o patotot. (Kap. 17:5, 6, 15) An pagsalakay na iyan sa gabos na klase nin falsong relihion, kaiba na an Kakristianohan, iyo an kapinonan kan “dakulang kahorasaan.” (Mat. 24:21; 2 Tes. 2:8) Dakol an mabibigla sa pangyayaring ini. Taano? Huling sagkod sa panahon na iyan, kompiado an patotot na sia “reyna” (NW) na ‘dai makakahiling nin kamondoan.’ Alagad bigla niang maaaraman na nasala sia sa paghona niang dai sia maaano. Mapopoho tolos sia, na garo ‘sa sarong aldaw’ sana.—Kap. 18:7, 8.\n6. Siisay an malaglag sa falsong relihion?\n6 Sinasabi kan Tataramon nin Dios na sarong mabangis na “hayop” na may ‘sampulong sungay’ an masalakay sa patotot. Sa libro nin Kapahayagan, nanodan niato na an mabangis na hayop iyo an Naciones Unidas. An ‘sampulong sungay’ nagrerepresentar sa gabos na politikal na kapangyarihan na nagsusuportar sa ‘mapulang hayop’ na ini.* (Kap. 17:3, 5, 11, 12) Gurano kagrabe an epekto kan pagsalakay na iyan? Sasamsamon kan mga nasyon kan Naciones Unidas an kayamanan kan patotot, ibubuyagyag kun gurano sia karaot, sisibaon sia, asin ‘tototongon sia.’ An kalaglagan nia magigin pinal.—Basahon an Kapahayagan 17:16.\n7. Paano mapoon an pagsalakay kan mabangis na “hayop”?\n7 Sinasabi man kan hula sa Biblia kun paano mapoon an pagsalakay na ini. May gigibohon si Jehova tanganing pahiroon an puso kan politikal na mga namamahala na ‘gibohon an saiyang kaisipan,’ an boot sabihon, na laglagon an patotot. (Kap. 17:17) Padagos na nakakaparibok sa kinaban an relihion na nagsusutsut nin giera; huli kaini, puedeng isipon kan mga nasyon na sa ikakarahay kan nasyon ninda an paglaglag sa patotot. Sa katunayan, kun magsalakay na an mga namamahala, iisipon ninda na ginigibo ninda an saindang ‘sararong pag-iisip.’ Pero, an totoo, sinda magigin kasangkapan nin Dios tanganing pohoon an gabos na falsong relihion. Sa siring, sa nakakabiglang pagbabago nin mga pangyayari, sasalakayon kan sarong kabtang kan sistema ni Satanas an saro pang kabtang kaiyan, asin dai nia iyan mapupugolan.—Mat. 12:25, 26.\n8. Ano an pagsalakay ni ‘Gog kan daga nin Magog’?\n8 Pagkatapos na laglagon an falsong relihion, an mga lingkod nin Dios ‘nag-eerok [pa man giraray] sa paniwala,’ o katiwasayan pero ‘mayong kuta.’ (Ezeq. 38:11, 14) Ano an mangyayari sa garo baga daing kalabanlaban na grupong ini nin mga tawo na padagos na nagsasamba ki Jehova? Minalataw na sinda an magigin punteriya nin todo-todong pagsalakay kan ‘dakol na banwaan.’ Ilinaladawan kan Tataramon nin Dios an pangyayaring iyan bilang an pagsalakay ni ‘Gog kan daga nin Magog.’ (Basahon an Ezequiel 38:2, 15, 16.) Paano niato maninigong mansayon an pagsalakay na iyan?\n9. (a) Ano an pangenot para sa sarong Kristiano? (b) Ano an maninigo tang gibohon ngonyan tanganing mapakosog an satong pagtubod?\n9 Minsan ngani aram niato antes pa an dapit sa pagsalakay na ini sa banwaan nin Dios, dai kita nahahadit nin labi-labi. Imbes, bako an sadiri tang kaligtasan an pangenot sa sato, kundi an pagpakangbanal kan ngaran ni Jehova asin an pagbindikar kan saiyang soberaniya. Sa katunayan, labing 60 beses na ipinahayag ni Jehova: “Makakaisi kamo na ako si Jehova.” (Ezeq. 6:7) Huli kaini, inaantisipar niatong marhay an kaotoban kan pambihirang kabtang kan hula ni Ezequiel, na nagtitiwala na ‘[si Jehova] tataong magkalda kan mga banal hale sa sugot’ o pagbalo. (2 Ped. 2:9) Mientras tanto, gusto niatong gamiton an lambang oportunidad na pakosogon an satong pagtubod tanganing mapagdanay an satong integridad ki Jehova ano man na pagbalo an tibaad atubangon niato. Ano an maninigo niatong gibohon? Maninigo kitang mamibi, mag-adal kan Tataramon nin Dios saka maghorophorop dian, asin magpaabot sa iba kan mensahe kan Kahadean. Paagi kaiyan, pinapagdanay tang marigon an satong paglaom na buhay na daing katapusan, siring sa sarong “bontogon,” o angkla.—Heb. 6:19; Sal. 25:21.\n10, 11. Paano mapoon an Armagedon, asin ano an mangyayari sa panahon na iyan?\n10 Anong nakakabiglang pangyayari an maabot kun salakayon na an mga lingkod ni Jehova? Paagi ki Jesus asin sa langitnon na mga hukbo, mainterbenir si Jehova para sa Saiyang banwaan. (Kap. 19:11-16) An pag-interbenir na iyan iyo an giera o ‘ralaban sa dakulang aldaw nin Dios na Makapangyarihan sa gabos’—an Armagedon.—Kap. 16:14, 16.\n11 Mapadapit sa gierang iyan, ipinahayag ni Jehova paagi ki Ezequiel: ‘“Sa sakuyang gabos na kabukidan maapod ako nin sarong espada tumang ki Gog,” sabi kan Kagurangnan na Jehova; an espada nin lambang saro magigin tumang sa saiyang tugang.’ Huli sa grabeng pagkataranta, an mga nasa lado ni Satanas magkakariribaraw asin gagamiton an saindang mga armas laban sa kada saro—parapakilaban tumang sa parapakilaban. Sa katunayan, an kapahamakan na iyan mangyayari sa bilog na sistema ni Satanas. Si Jehova nagsabi: ‘Papaoranan ko si Gog asin an saiyang mga kapisanan, asin an dakol na banwaan na yaon sa saiya, nin makosogon na oran, asin mga gapong graniso, kalayo asin asupre.’ (Ezeq. 38:21, 22) Ano an magigin resulta kan pag-aksion na ini nin Dios?\n12. Mapipiritan an mga nasyon na gibohon an ano?\n12 Marerealisar kan mga nasyon na an grabeng kadaogan ninda resulta kan pagboot mismo ni Jehova. Dangan, arog kan nangyari sa suanoy na mga parasalakay na Egipcio na luminapag sa mga Israelita sa Dagat na Pula, an mga hukbo ni Satanas puedeng desperadong magkururahaw: ‘Si Jehova nakikipag-iwal huli sa sainda’! (Ex. 14:25) Iyo, mapipiritan an mga nasyon na midbidon si Jehova. (Basahon an Ezequiel 38:23.) Gurano na kita karani sa pagpoon kan sunod-sunod na mga pangyayaring ini?\n13. Ano an aram niato manongod sa ikalimang parte kan imahen na ilinadawan ni Daniel?\n13 Tinatabangan kita nin sarong hula sa libro nin Daniel na maaraman kun haen na kita sa dalagan nin panahon. Ilinadawan ni Daniel an sarong imahen na korteng tawo na gibo sa manlaenlaen na metal. (Dan. 2:28, 31-33) Nagrerepresentar iyan sa sunod-sunod na pambilog na kinaban na kapangyarihan na nagkaigwa nin dakulang impluwensia sa banwaan nin Dios, kaidto asin sa presente. An mga ini an Babilonya, Medo-Persia, Grecia, Roma—asin an ultimo, an pambilog na kinaban na kapangyarihan sa panahon niato. Sa hula ni Daniel, nanodan niato na an ultimong pambilog na kinaban na kapangyarihan na ini ilinadawan bilang mga bitis saka moro sa bitis kan imahen. Durante kan Giera Mundial I, nagkaigwa nin espesyal na alyansa an Britania asin an Estados Unidos. Kaya, an ikalimang parte kan imahen sa hula ni Daniel iyo an Pambilog na Kinaban na Kapangyarihan na Anglo-Amerikano. An mga bitis iyo an ultimong parte kan imahen, na nagpaparisang mayo nang masunod na pambilog na kinaban na kapangyarihan nin tawo. An mga bitis asin moro sa bitis na gibo sa batbat asin dalipay naglaladawan sa luminuyang kamugtakan kan Pambilog na Kinaban na Kapangyarihan na Anglo-Amerikano.\n14. Arin na pambilog na kinaban na kapangyarihan an nangingibabaw pag-abot kan Armagedon?\n14 Sa hula man sanang iyan, an Kahadean nin Dios ilinadawan bilang dakulang gapo na tinipak hale sa bukid kan soberaniya ni Jehova kan 1914. An gapong iyan sa ngonyan marikas na nagdadangadang sa target kaiyan—an mga bitis kan imahen. Sa Armagedon, an mga bitis asin an iba pang parte kan imahen roronoton. (Basahon an Daniel 2:44, 45.) Sa siring, an Anglo-Amerika pa man giraray an nangingibabaw na pambilog na kinaban na kapangyarihan pag-abot kan Armagedon. Nakakapukaw nanggad sa boot na mahiling an lubos na kaotoban kan hulang ini!* Pero, ano an gigibohon ni Jehova ki Satanas?\n15. Pagkatapos kan Armagedon, ano an mangyayari ki Satanas asin sa saiyang mga demonyo?\n15 Enot, mahihiling ni Satanas poon sa kapinonan sagkod sa katapusan an paglaglag sa bilog na organisasyon nia sa daga. Dangan, si Satanas na an sentro kan atension. Sinabi ni apostol Juan an sunod na mangyayari. (Basahon an Kapahayagan 20:1-3.) Si Jesu-Cristo—an ‘anghel na igwa kan liabe sa bûngaw’—dadakopon si Satanas saka an saiyang mga demonyo, iaapon sa bûngaw, asin ibibilanggo duman nin sangribong taon. (Luc. 8:30, 31; 1 Juan 3:8) Iyan an enot na kabtang kan paglugad sa payo kan halas.*—Gen. 3:15.\n16. Ano an magigin kamugtakan ni Satanas sa ‘bûngaw’?\n16 Ano an ‘bûngaw’ na aaponan ki Satanas asin sa mga demonyo? An Griegong tataramon na aʹbys·sos na ginamit ni Juan nangangahulogan na “hararomon o labi nanggad kararom.” Itinatradusir man iyan na “dai masosokol, daing sagkodan,” asin “daing katapusan na espasyo.” Kaya, iyan sarong lugar na dai nanggad madudumanan nin siisay man apuera ki Jehova asin sa saiyang nombradong anghel ‘na igwa kan liabe sa bûngaw.’ Duman, an magigin kamugtakan ni Satanas garo gadan na daing ginigibo tanganing ‘dai na sia makadaya sa mga nasyon.’ Tunay nanggad, papasilensiohon an ‘nagngangarob na leon’ na iyan!—1 Ped. 5:8.\n17, 18. (a) Anong mga pangyayari na dai pa nahihiling an pinag-olayan pa sana niato? (b) Pagkatapos kan mga pangyayaring ini, sa anong peryodo nin panahon kita malaog?\n17 Harani na an mahalaga asin nakakabiglang mga pangyayari sa daga. Inaantisipar niato na mahiling kun paano mangyayari an pagsabi nin “Katoninongan asin katiwasayan!” Dangan, mahihiling niato an paglaglag sa Dakulang Babilonya, an pagsalakay ni Gog nin Magog, asin an ralaban nin Armagedon. Pagkatapos, si Satanas asin an saiyang mga demonyo iaapon sa bûngaw. Pagkatapos kan mga pangyayaring ini, kun mayo na an gabos na karatan, malaog kita sa bagong peryodo sa satong buhay—an Milenyal na Paghade ni Cristo, na durante kaiyan maeeksperyensiahan ta an ‘labi-labing katoninongan.’—Sal. 37:10, 11.\n18 Apuera sa limang pangyayaring pinag-olayan pa sana niato, igwa pa nin ibang ‘mga bagay na dai nahihiling’ na gusto niatong padagos na ‘tanawon.’ Pag-oolayan niato an mga pangyayaring ini sa sunod na artikulo.\nPag-oolayan digdi asin sa sunod na artikulo an sampulong pangyayaring iyan.\nHilingon an Kapahayagan—Harani Na an Mamuraway na Kulminasyon Kaiyan! pahina 251-258.\nAn mga tataramon na ‘maubos kan gabos na kahadean na ini’ sa Daniel 2:44 nanonongod sa mga kahadean, o pambilog na kinaban na mga kapangyarihan, na ilinaladawan kan mga parte kan imahen. Minsan siring, ipinapahiling kan kaagid na hula sa Biblia na an ‘mga hade kan bilog na kinaban’ matiripon tumang ki Jehova sa ‘dakulang aldaw nin Dios na Makapangyarihan sa gabos.’ (Kap. 16:14; 19:19-21) Huli kaini, bako sanang an mga kahadean na ilinaladawan kan imahen an lalaglagon sa Armagedon kundi pati an gabos na iba pang kahadean sa kinaban na ini.\nAn pangultimong pagronot sa payo kan halas mangyayari pagkatapos kan sangribong taon kun si Satanas asin an saiyang mga demonyo iapon na ‘sa danaw nin kalayo asin asupre.’—Kap. 20:7-10; Mat. 25:41.\nMga Publikasyon sa Bicol (1983-2018)\nSetting na Gusto Mo\nPalisiya sa Privacy


Kun an Paghuhulit Memorableng Marhay\nAn Torrengbantayan—Pag-aadalan na Edisyon | Abril 15, 2003\nBASAHON SA Albanian Aleman Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Ga Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Papiamento (Curaçao) Polish Portuguese Pranses Romanian Samoan Setswana Shona Silozi Slovak Slovenian Sranantongo Swahili Thai Tsonga Turkish Ukrainian Urdu Vietnamese\n“Mainiton an saldang. An dalan sa kabukidan garo baga mayo nang katapusan. Pagkatapos mapangganahan an balakid na olang, sa katapustapusi nakaabot kami sa samong destinasyon: an pinakaharayong baryo. An kapagalan nasalidahan nin kagayagayahan kan tumoktok kami sa enot na pinto asin mapag-istimar kaming inako. Sa katapusan kan aldaw, ikinapasakamot mi na an gabos na literatura na dara mi asin nakapoon kami nin nagkapirang pag-adal sa Biblia. An mga tawo gustong-gustong makanood. Ngonyan kaipuhan mi nang humale, alagad nanuga kaming mabuelta.”\nAN SIRING na mga eksperyensia ordinaryo na sana sa sarong grupo nin mga ministrong payunir sa Mejico. An mga ini determinadong makikabtang na may kaigotan sa kaotoban kan sugo na itinao ni Jesu-Cristo sa saiyang mga disipulo: “Kamo magigin mga saksi ko . . . sagkod sa kaporoporohi kan daga.” (Gibo 1:8) Sa Mejico, inorganisar an espesyal na mga kampanya sa paghuhulit—na inapod na mga ruta nin mga payunir—tanganing maabot an mga teritoryo na dai nakaasignar sa kongregasyon asin, kun siring, dai regular na napapaabotan nin maogmang bareta kan Kahadean nin Dios. Sa pankagabsan, ini an harayo o masakit maabot na mga teritoryo. Tinatabangan man an napapasuway na mga kongregasyon na may teritoryong mahiwas an sakop na huhulitan.\nTanganing maaraman kun anong mga lugar sa nasyon an lalakopan kan mga ruta nin mga payunir, sinisiyasat kan sangang opisina kan Mga Saksi ni Jehova an mga pangangaipo kan teritoryo. * Sa oras na magibo na ini, iinaasignar an mga grupo nin mga espesyal payunir tanganing lakopan an teritoryo. Tinatawan sinda nin mga lunadan na angay sa garang-gasangon, dai pinalitadang mga tinampo. An mga lunadan ginagamit man bilang bodega nin mga literatura asin torogan kun kinakaipuhan.\nTolos na Naghihimate\nPoon kan Oktubre 1996, ipinaabot an imbitasyon sa ibang parahulit kan maogmang bareta na makikabtang sa aktibidad na ini, na iniibanan an mga espesyal payunir. An mga parahayag kan Kahadean saka an mga regular payunir na andam na maglingkod kun saen mas dakula an pangangaipo uminayon sa kampanya sa laen-laen na tangga kaiyan. Iinasignar an nagkapira sa mga kongregasyon na yaon sa ruta tanganing maasikaso an teritoryo asin makultibar an interes na nanompongan. Inako nin dakol na hoben na parahayag asin payunir an imbitasyon na ini asin nagkaigwa sinda nin nakaparirigon na marhay sa boot na mga eksperyensia.\nHalimbawa, si Abimael, sarong hoben na Kristiano na may trabahong halangkaw an sueldo sa sarong kompanya nin mobile phone, nagdesisyon na makikabtang sa paghuhulit sa hararayong rehion na iyan. Kan maaraman kan saiyang mga among na mahale sia sa trabaho, inalok sia ninda nin mas halangkaw na puesto asin dagdag na sueldo. Pinirit sia kan mga katrabaho nia, na iiniinsistir na iyan daing kaagid na oportunidad asin tonto sia kun sasayumahan nia iyan. Minsan siring, desidido si Abimael na suportaran an espesyal na kampanya sa paghuhulit sa laog nin tolong bulan. Pagkatapos makamit an kagayagayahan sa paglilingkod na ini, nagdesisyon si Abimael na magdanay nin daing talaan na panahon sa sarong napapasuway na kongregasyon na dakula an pangangaipo para sa mga parahayag kan Kahadean. Sia ngonyan may trabaho na kasiahan an sueldo asin nakanood na gibohon na simple an saiyang buhay.\nSa saro pang kaso, si Julissa kaipuhan na magbiahe sa auto nin 22 oras tanganing makaabot sa saiyang destino. Sa huring kabtang kan saiyang biahe, nabayaan sia kan huring auto sa aldaw na iyan. Minsan siring, igwa nin pik-ap na nagdadara nin mga trabahador. Si Julissa nagkosog-boot asin nakiolay kun puede siang makisakay. Siempre, nahandal sia huling sia sana an babae sa tahaw nin kadakol na lalaki. Kan nagpoon siang maghulit sa sarong hoben na lalaki, naaraman nia na saro ini sa Mga Saksi ni Jehova! “Apuera kaiyan,” an paggirumdom ni Julissa, “an tsuper kan pik-ap saro palan na magurang sa kongregasyon na inasignaran sa sako!”\nNakikikabtang an mga May Edad Na\nMinsan siring, an aktibidad na ini bako sanang para sa mga hoben. Si Adela, sarong mas may edad nang tugang na babae, haloy nang gustong magdusay nin mas dakol na oras sa paghuhulit. Nagkaigwa sia kan oportunidad na ini kan maresibi nia an imbitasyon na makikabtang sa espesyal na aktibidad na ini nin paghuhulit. Sia nagsasaysay: “Ikinaogma kong marhay an sakong asignasyon kaya nakiolay ako sa mga magurang sa kongregasyon na togotan akong magdanay nin daing talaan na panahon. Naoogma ako huli ta minsan ngani mas may edad na ako, puede pa man giraray akong magin kapakipakinabang ki Jehova.”\nSiring man, huling napahiro kan pag-apresyar ki Jehova asin pagkamoot sa saiyang kapwa tawo, an 60 anyos na si Martha nagpresentar na makikabtang sa kampanya. Kan maobserbaran nia na huli sa distansia asin masakit na lugar kan teritoryo naoolang an saiyang grupo na maabot an gabos na tawo, nagbakal sia nin kotse tanganing magamit kan mga payunir. Pinagin posible kan kontribusyon kan tugang na babaeng ini na malakopan an mas dakol na teritoryo asin ikapaabot an katotoohan sa Biblia sa mas dakol na tawo.\nAn pasohan kan mga nakikikabtang sa espesyal na mga kampanyang ini nin paghuhulit iyo an ‘gumibo nin mga disipulo.’ Sa bagay na ini, nagin marahayon an mga resulta. Inako kan napapasuway na mga tawo an nagliligtas-buhay na katotoohan hale sa Biblia. (Mateo 28:19, 20) Dakol na pag-adal sa Biblia an naponan. Inaasikaso an mga ini kan mga parahayag sa lugar na iyan o kan mga paraebanghelyo na nagdanay sa teritoryo. Sa nagkapirang kaso, inorganisar an mga grupo nin mga parahayag, asin sa iba pa, nakabilog ngani sinda nin sadit na mga kongregasyon.\nSi Magdaleno asin an saiyang kairiba minasakay sa pampublikong transportasyon tanganing makapasiring sa napapasuway na teritoryong dinestinohan sa sainda. Mantang pasiring duman, inaprobetsaran ninda an oportunidad na hulitan an tsuper. “Sinabi samo kan lalaking ini na kan nakalihis na semana, may mga Saksing nagduman sa saiyang harong mantang sia mayo. Pagpuli nia, iinestorya saiya kan pamilya nia an nadangog ninda. Sinabi mi sa saiya na bako kaming taga duman sa lugar na iyan kundi hale kami sa nagkapirang estado kan nasyon tanganing suportaran an espesyal na kampanyang ini sa paghuhulit asin na sadiri mi gabos an gastos. Huling napahanga, sinabi kan tsuper na mapoon na siang mag-adal kan Biblia kaiba an saiyang pamilya sa semana mismong idto. Nagdonar pa ngani sia sa gibohon paagi sa dai pagsingil samo nin plete sa biaheng iyan.”\nSi Magdaleno napahanga man na marhay sa reaksion kan propiong mga taga duman sa kabukidan nin Chiapas. “Nagkaigwa kami mag-agom nin eksperyensia na ipaabot an mensahe kan Kahadean sa sarong grupo nin 26 na hoben na nag-aatender sa Iglesia Presbiteriano. Gabos sinda atentong nagdangog sa laog nin 30 minutos. Ilinuwas ninda an saindang Biblia, asin lubos kaming nakapagpatotoo sa sainda manongod sa mga katuyohan ni Jehova. An mayoriya sa mga tawo igwa kan sadiri nindang Biblia sa lenguaheng Tzeltal.” Naponan an dakol na progresibong pag-adal sa Biblia.\nLuminuya an Pagtumang\nAn sarong komunidad sa Chiapas labing duwang taon nang dai napaabotan kan mensahe sa Biblia huli sa pagtumang nin nagkapira. Narisa ni Teresa, sarong bilog na panahon na paraebanghelyo, na an nagkapirang Saksi nahahandal na maghulit sa baryong iyan. “Sa pagngalas kan gabos, an mga tawo andam na maghinanyog. Kan matapos kami sa paghuhulit, nagpoon na umoran nin makosogon. Huling naghahanap nin masisirongan, nakaduman kami sa harong nin sarong mapag-istimar na tawo na an ngaran Sebastian, na tinogotan kaming lumaog asin sumirong hale sa oran. Kan yaon na kami sa laog, hinapot ko sia kun may nagsongko na sa saiya. Kan sinabi niang mayo pa, nagpoon akong magpatotoo sa saiya asin naponan ko an sarong pag-adal sa Biblia na ginagamit an librong Kaaraman na Minagiya Pasiring sa Buhay na Daing Katapusan. * Kan matapos na kami, may luhang nakimaherak si Sebastian na magbalik kami tanganing makipag-adal sa saiya.”\nAn saro pang grupo nin mga payunir na nagsongko sa Chiapas nagbabareta: “Sa tabang ni Jehova, igwa kami nin marahay na mga resulta. Sa enot na semana, naponan mi an 27 pag-adal; sa ikaduwa, inimbitaran mi an mga tawo na magdalan kan satong video na The Bible—Its Power in Your Life. Sisenta an nagdalan. Iyan nagustohan na marhay kan gabos. Sa katapusan kaiyan, nag-opresir kaming magpoon nin sarong pangrupong pag-adal sa Biblia. Makangangalas nanggad, duwang grupo nin pag-adal an naporma sa baryong ini.\n“Kan matapos mi na an iinasignar na mga teritoryo, nagbuelta kami sa pagdalaw sa baryo tanganing pakosogon an mga interesado asin tanganing maheling kun kumusta na an inorganisar na mga grupo sa pag-adal sa Biblia. Inimbitaran mi sinda sa pampublikong pagtiripon asin sa Pag-adal sa Torrengbantayan. Minsan siring, mayo nin lugar na igo an hiwas tanganing gibohon an mga pagtiripon. Itinokdo kan tawong nag-alok kan saiyang harong para sa pag-adal kan grupo an libod kan harong nia asin nagsabi: ‘An pagtiripon puedeng gibohon sa libod.’”\nSa katapusan kan semanang iyan an nagdadalaw na mga payunir sagkod an interesadong mga tawo entusiastikong nagtarabang na andamon an libod tanganing magamit iyan para sa pagtiripon. May 103 na nag-atender sa enot na pagtiripon. Ngonyan may 40 pag-adal sa Biblia na pinamamayohan sa baryong iyan.\n“Sarong Marahayon na Eksperyensia”\nApuera sa pagkaigwa nin marahayon na mga resulta sa paghuhulit, an mga nakikabtang mismo sa aktibidad na ini nin pag-ebanghelyo nakinabang na marhay. Si Maria, sarong hoben na payunir na nakikabtang sa saro sa mga kampanyang ini, nagpahayag kan saiyang saboot sa paaging ini: “Idto sarong marahayon na eksperyensia huli sa duwang dahelan. An sakong kagayagayahan sa paghuhulit nadugangan, asin an sakong relasyon ki Jehova nagin mas dayupot. Sarong beses kan nagtutukad kami sa sarong bukid, namatean mi an sobrang kapagalan. Pakahagad nin tabang ki Jehova, naeksperyensiahan mi an sinasabi kan Isaias 40:29-31: ‘An mga naglalaom ki Jehova magkakamit nin bagong puersa.’ Kaya nakaabot kami sa dudumanan mi asin pinamayohan mi an mga pag-adal sa mga tawo na nag-ako samo sa mapag-istimar na marhay na paagi.”\nAn saro pang hoben na payunir, an 17 anyos na si Claudia, nagsasabi sato: “Nakinabang akong marhay. Nakanood akong magin mas matibay sa ministeryo, na nagtao sako nin dakulang kagayagayahan, asin nagmotibar ini sako na magbugtak nin espirituwal na mga pasohan. Nagin maygurang man ako sa espirituwal. Sa harong mi si nanay an nag-aasikaso kaidto kan gabos na bagay para sa sako. Ngonyan, huling nadugangan na an eksperyensia ko, mas responsable na ako. Halimbawa, dati mapili akong marhay sa kinakakan ko. Alagad ngonyan na kinaipuhan ko nang makibagay sa laen-laen na sirkunstansia, dai na ako nagrereklamo manongod sa pagkakan. An klaseng ini nin paglilingkod nakatabang sa sako na makultibar an marahayon na mga pakikikatood. Hiriras-hiras kami kan gabos na yaon samo asin tarabang-tabang kami.”\nSarong Magayagayang Pag-ani\nAno an mga resulta kan espesyal na paghihingoang ini? Sa kapinonan kan 2002, mga 28,300 na payunir na an nakikabtang sa mga rutang ini nin mga payunir. Pinamayohan ninda an labing 140,000 na pag-adal sa Biblia, na naggamit nin labing duwang milyon na oras sa paghuhulit. Tanganing matabangan an mga tawo na makanood kan katotoohan sa Biblia, nakapasakamot sinda nin haros 121,000 na libro asin haros 730,000 na magasin. Bakong pambihira sa mga payunir na mamayo sa 20 o labi pang pag-adal sa Biblia.\nAn mga nag-ako kan kabootan na ini nagpapasalamat na marhay sa ginibong ekstrang paghihingoa na mapaabotan sinda kan mensahe sa Biblia. Sa ibong kan kadukhaan ninda, dakol an nag-iinsistir na akoon kan mga parahayag an mga donasyon. An sarong daing sukat na 70 anyos na babae pirmeng nag-aalok nin kun anong bagay sa mga payunir na nagsosongko sa saiya. Kun minasayuma sindang akoon iyan, sia minahibi. Sinasabi nin sarong dukhang pamilya sa bilog na panahon na mga paraebanghelyo na an guna nagsogok espesyalmente para sa sainda asin pinipirit sindang kuanon an mga sogok.\nMas mahalaga, an sinserong mga tawong iyan nagpapaheling nin tunay na pag-apresyar sa espirituwal na mga bagay. Halimbawa, an sarong hoben na babae solong naglalakaw nin tolo may kabangang oras tanganing mag-atender sa Kristianong mga pagtiripon, na dai minapalta sa arin man kaiyan. Sa ibong kan minamate nia sa saiyang mga tuhod, an sarong may edad nang interesadong babae nagbiahe nin duwang oras tanganing maako an pagtotokdo hale sa Biblia durante kan pagdalaw kan nagbibiaheng paraataman. An nagkapira na daing inadalan gustong makanood na magbasa asin magsurat tanganing makinabang sinda nin orog pa sa edukasyon sa Biblia. An saindang mga paghihingoa binendisyonan nin igo.\nSa libro nin Mga Gibo, ilinaladawan ni Lucas an sarong bisyon na naheling ni apostol Pablo: “May lalaking taga Macedonia na nagtitindog asin nakikimaherak saiya patin nagsasabi: ‘Bumalyo ka pasiring sa Macedonia asin tabangi kami.’” Si Pablo gikan sa boot na suminunod. Ngonyan, sa hararayong lugar sa Mejico, dakol an naghimate na may kaparehong espiritu, na ipinepresentar an saindang sadiri tanganing ipahayag an maogmang bareta “sagkod sa kaporoporohi kan daga.”—Gibo 1:8; 16:9, 10.\n^ par. 4 Sa sarong taon na dai pa sana nahahaloy na nakaagi, labing 8 porsiento kan teritoryo sa Mejico an dai regular na nalalakopan nin mga kongregasyon kan Mga Saksi ni Jehova. Nangangahulogan ini na labing 8,200,000 katawo an nag-iistar sa napapasuway na mga lugar na daing gayo nahuhulitan.\n^ par. 17 Ipinublikar kan Mga Saksi ni Jehova.\nDakol na Mejicanong Saksi an nakikabtang sa espesyal na mga kampanya sa paghuhulit\nI-share I-share Kun an Paghuhulit Memorableng Marhay\nPagpapahalaga sa Espirituwal na mga Bagay—Pasaen Na Iyan?\nSaen Kamo Makanonompong nin Tunay na Pagpapahalaga sa Espirituwal na mga Bagay?\nMga Hoben na Pinagagayagaya an Puso ni Jehova\nMga Hoben—Dai Lilingawan ni Jehova an Saindong Ginibo!\nSi Jehova May Pagmakolog sa Ordinaryong mga Tawo\nText Mga opsiyon sa pag-download AN TORRENGBANTAYAN—PAG-AADALAN NA EDISYON Abril 15, 2003\nI-share I-share AN TORRENGBANTAYAN—PAG-AADALAN NA EDISYON Abril 15, 2003\nAN TORRENGBANTAYAN—PAG-AADALAN NA EDISYON Abril 15, 2003


Ano an mga karakter nin Dios? Arog kan ano an Dios?\nHapot: Ano an mga karakter nin Dios? Arog kan ano an Dios?\nSimbag: An marhay na bareta , sa pag simbag ta kan kahaputan na ini, kadakol kan pwede tang maaraman manongod sa Dios! Sa mga mabasa kan kapaliwanagan na ini, mas makakatabang kun babasahon muna an bilog na artikulo, asin saka balikan an mga bersikulo sa Biblia para mas maliwanagan. An mga Biblikal na reperensya importante, ta pag mayo an awtoridad kan Biblia, ining mga tataramon na ini mayong pinag kaiba sa opinyon nin tawo, na sa kadalasan sala an paka intindi sa Dios (Job 42:7). An sabihon na importante para satuya an mag balo na intidihon kun ano an Dios sarong dakulang tataramon! Pag dae ta nagibo an bagay na yan pwedeng mag dara sato sa pag isip, pag lamag, asin pagsamba sa dios-diosan na kontra sa kabotan nin Dios (Exodo 20:3-5).\nAn mga bagay sanang binuot kan Dios na mahayag sa satuya an pwede tang maaraman. Saro sa mga karakter kan Dios iyo an “liwanag”, boot sabihon Siya an nagpapabisto kan sadiri niya (Isaias 60:19, Santiago 1:17). An katotoohan na an Dios nagpapabisto kan Saiyang sadiri dae pwedeng paindahan, ta kun gigibuhon ini kan tawo siya dae makakalaog sa kapahingaloan kan Dios (Hebreo 4:1). An nilalang, an Biblia, asin an Tataramon na nagin Tawo (Hesu-Kristo) matabang sato na maaraman kun ano an tunay na Dios.\nPunan ta sa pag intindi na an Dios iyo an satuyang Kaglalang asin kita parte kan Saiyang linalang (Genesis 1:1; Mga Salmo 24:1). Sinabi kan Dios na an tawo Saiyang linalang susog sa Saiyang wangis. An tawo iyo an pinaka urog sa gabos na linalang asin tinawan nin kapangyarihan na pangenotan an gabos na linalang (Genesis 1:26-28). An linalang nin Dios nadagtaan kan pagkahulog sa kasalan alagad dae kaiyan napara an ginibo nin Dios (Genesis 3:17-18; Roma 1:19-20). Sa kadakulaan kan linalang kan Dios, sa kadakulan, kagayunan asin ka ayusan kaini, maiintindihan ta an kangangalasan kan Dios.\nSa pagbasa ta kan nagkapirang mga pangaran kan Dios, makakatabang ini sa pag intindi kun ano an Dios. uni an mga minasunod:\nElohim – makosog, makalangit (Genesis 1:1)\nAdonai – Kagurangnan, nagpapahiling kan relasyon nin Amo asin uripon (Exodo 4:10,13)\nEl Elyon – Kataas-taasan, an Pinaka makusog (Genesis 14:20)\nEl Roi – an Pinaka makusog na nakakahiling kan gabus (Genesis 16:13)\nEl Shaddai – Makapangyarihan na Dios (Genesis 17:1)\nEl Olam – Dios na daeng kasagkudan (Isaias 40:28)\nYahweh – KAGURANGNAN “Iyo Ako”, buot sabihon Dios na daeng kasagkudan an eksistensya (Exodo 3:13,14)\nMapadagos kita sa pag eksamin kan iba pang karakter kan Dios; Dios na daeng kasagkudan, buot sabihon mayo Siyang kapinunan asin an Saiyang eksistensya daeng katapusan. Imortal Siya, (Deuteronomio 33:27; Mga Salmo 90:2; 1 Timoteo 1:17). An Dios dae nagbabago, boot sabihon an Dios talagang masasandigan asin angay na pagtiwalaan (Malaquias 3:6; Mga Bilang 23:19; Mga Salmo 102:26,27). An Dios dae pwedeng ikompara sa siisay man, boot sabihon mayong kapareho an gibo asin an karakter kan Dios, mayo Siyang kapantay, an Dios perpekto (2 Samuel 7:22; Mga Salmo 86:8; Isaias 40:25; Mateo 5:48). An Dios dae kayang marurop, boot sabihon dae siya kayang sukulon asin kompletong maintindihan kan satuyang mga sadit na kaisipan (Isaias 40:28; Mga Salmo 145:3; Roma 11:33,34).\nAn Dios patas sa gabus, buot sabihon dae siya nagpapa-orog nin tawo (Deuteronomio 32:4; Mga Salmo 18:30). An Dios omnipotente, buot sabihon Siya makapangyarihan sa gabus, mayo nang ma-orog pa sa Saiyang kapangyarihan. Pwede niyang gibuhon an gabus na buot niya pero an Saiyang mga gibo pirming naka uyon sa iba pa Niyang mga karakter (Kapahayagan 19:6; Jeremias 32:17,27). An Dios omnipresente, buot sabihon Siya presente sa gabos na lugar (Mga Salmo 139:7-13; Jeremias 23:23). An Dios omnisyente, buot sabihon aram Niya an mga naka-agi, aram Niya an presente asin aram niya an mga uma-abuton, pati an satuyang iniisip sa ngunyan aram Niya, mantang aram Niya gabus, an Saiyang hustisya dae pwedeng mapasala (Mga Salmo 139:1-5; Mga Talinhaga 5:21).\nSaro sana an Dios pero dae nangangahulugan na mayong tolong Persona an Dios, bako sanang mayong ibang Dios kundi mayong ibang makakatao kan pinaka hararom na panganga-ipo asin pag mawot kan satuyang mga puso, asin Siya sana an angay kan satuyang pag omaw asin debosyon (Deuteronomio 6:4). An Dios matanos, buot sabihon an Dios dae mapalipas nin salang gibo; ini huli kan Saiyang katanusan asin kan Saiyang hustisya, ta nganing mapatawad kita kan satuyang mga kasalan, kinaipuhan na mamatean ni Hesus an paghukom kan Dios kan an satuyang mga kasalan darahon ni Hesus (Exodo 9:27; Mateo 27:45-46; Roma 3:21-26).\nAn Dios an pinakahalangkaw, Siya an supremo, gabus iyang linalang mag iribahan, tinutuyo o dae, dae kayang pugulan an Saiyang katoyohan (Mga Salmo 93:1; 95:3 Jeremias 23:20). An Dios Ispiritu, buot sabihon siya dae nahihiling (Juan 1:18; 4:24). An Dios igwang tolong Persona, an Dios tolo sa saro, may parehong kapangyarihan asin kamurawayan. Mahiling ta na sa enot na bersikulong ginamit na pan saro sana an ‘pangaran’ na ginamit dawa an tinutukoy kaini tolong iba-ibang Persona – “Ama, Aki, Espiritu Santo” (Mateo 28:19; Marcos 1:9-11). An Dios katotoohan, buot sabihon gabos magkaka-oyon an Saiyang karakteristiko, kun ano Siya, Siya pirming totoo asin dae nag puputik (Mga Salmo 117:2; 1 Samuel 15:29).\nAn Dios Banal, buot sabihon Siya suhay sa gabus na immoralidad asin kasalan dangan anggot Siya sa mga ini. Nahihiling kan Dios an gabus na maraot asin Siya na aangot; an kalayo pirming nasasambitan sa Biblia kaibahan an kabanalan. An Dios pinapabisto bilang sarong kalayo (Isaias 6:3; Habacuc 1:13; Exodo 3:2,4,5; Hebreo 12:29). An Dios mabiyaya – kaibahan digdi an Saiyang karahayan, pagka maboot, pagkamaheherakon, asin pagkamamomoton – ini an mga tataramon na kaibahan kan Saiyang karahayan. Kun bako sa biyaya kan Dios, suhay kita Saiya huli kan gabos na karakteristiko kan Dios. Salamat na sana ta an Dios mapagbiyaya, gusto kan Dios na mabisto ta Siya (Exodo 34:6; Mga Salmo 31:19; 1 Pedro 1:3; Juan 3:16; Juan 17:33).\nIni saro sanang simpleng kasimbagan sa arog kadakulang Dios na kahapotan. Logod ini makatabang na kamo padagos na magsiyasat sa Dios (Jeremias 29:13).


Home / Bicol News / Camarines Sur / News / 2014 budget kan Libmanan, binasura\n2014 budget kan Libmanan, binasura\nBicol Standard Thursday, March 13, 2014 Bicol News, Camarines Sur, News\nLIBMANAN, CSUR—Amay na bungkaras an politika sa banwaan na ini, duwang taon pa antes kan masunod na election sa 2016.\nSa ginibong sesyon kan Sangguniang Bayan, ibinasura kan mayoriyang miembros kan consejo municipal an atrasado na nganing pag-aprobar kan budget para sa taon na ini. An annual budget iyo an ley na maawtorisar sa local na ejecutibo na maggastos kan fundo kan banwaan para sa mga importanteng pangangaipo ninda.\nNakapalaman sa ibinasurang 2014 budget iyo an dakulang kantidad na ayuda kan gobierno municipal, para sa mga proyekto na tinagamahan nin fundo kan Department of Social Welfare and Development, Regional Office 5, hale sa inaapod na Kalahi-CIDSS prorgam.\nSa mainit asin malanit na riribayan nin mahaharang na tataramon, kan isumiter an annual budget sa consejo, limang consejal na nagbotong kontra, mantang apat an nagbotong pabor.\nNanotaran man na dakul na mga punong barangay an nag-atendir kan deliberasyon, huli kan sindang linalaoman na awad-awad na ayuda financial hale sa gobierno municipal na nasa laog kan budget. An fundong saindang hinahagad pandugang sa saindang “counterpart” sa fundo kan barangay para sa Kalahi CIDSS program, sa Bottom-Up budget o BUB, na an makinabang iyo an mga residentes kan mga pobreng barangay.\nAn apat na nagpabor sa pag-aprobar kan 2014 budget iyo sinda sinda consejal Luis Cañete, Bernard Brioso, Rodel Rasonable asin an Liga ng mga barangay President asin ex-officio member kan Sangguniang Bayan na si Valiant Pen Ofemaria.\nAn mga nagcontra na aprobaran an 2014 budget man pinanginotan ni consejal Ariel Oriño, Jesus Camara, Alexander Mendoza,Wilma Carios asin an bagong maglayas na sa grupo ni Mayor Marilyn Jimenez na si consejal Jerry Tendero.\nSi Tendero, na iyong naelihir na topnotcher na consejal kan banwaan na ini, suboot, biglang binayaan si Jimenez, kan mapromisahan ni Gob. Miguel Villafuerte na tatambodan na magkandidato bilang vice alkalde.\nSiya iyo an magiging ka-tandem suboot kan pighahasing Oriño–Tendero tandem sa pirilian sa 2016.\nMientrastanto, huli kan siring na pangyayari, linalaoman na magiging matagros na marhay an pag-asenso kan pinakadakulang banwaan sa Camarines Sur.\nDON'T MISS: Bicolana newscaster and former Miss Libmanan appears in ABS-CBN's The Legal Wife\nIni mangyayari ta nagpromesa an mayoriyang grupo sa consejo municipal sa pamamayo ni Oriño na saindang oolangon an budget, asin an ano man na proyekto sa lidereto ni Jimenez, sabi pa sa report.\nSa parte kan mga yaon sa lado kan oposisyon, sararo sindang nagsabi na an dai pag-aprobar kan 2014 budget huli suboot sa mga naheling nindang diferencia. (Report hale ki Jener Villarez)\n2014 budget kan Libmanan, binasura Reviewed by Bicol Standard on Thursday, March 13, 2014 Rating: 5